title: Rakkauslauluja miehille

text: Rakkauslauluja miehille on Asan 13. albumi, joka julkaistiin 30. marraskuuta 2018 yllätyksenä ilman minkäänlaista ennakkomainontaa. Albumi on samanhenkinen kuin vuonna 2015 julkaistu "Love", ja sen jokainen kappale on omistettu jollekulle miehelle. Levy oli tarkoitus julkaista jo vuotta aiemmin.


title: Rakkauslauluja miehille

text: Albumi valittiin 2. joulukuuta 2018 Radio Helsingin viikon levyksi.


title: Rakkauslauluja miehille

text: Albumi sai hyvän vastaanoton. Keskisuomalaisen Aki Lehti antoi albumille neljä tähteä viidestä. Vanhaksi faniksi tunnustautuneena hän piti albumin moderneja soundeja erityisen haastavina, muttei epäselvänä puuronakaan, ja koki että sanottavaa olisi voinut olla enemmänkin. Soundin Jari Jokirinne antoi albumille niin ikään neljä tähteä, ja sanoi levyn tuntuvan alkuun silkalta improvisaatiolta, jossa podiumille eivät artistille epätyypillisesti nouse lyriikat vaan soinnilliset sävyt sekä rytmit. Hän komppasi Lehteä, ja kuvailia albumia haasteelliseksi, jossa Asa ei päästä kuulijaa helpolla.


title: Teniposidi

text: Teniposidi (CHSO) on heterosyklinen orgaaninen yhdiste. Yhdistettä käytetään lääketieteessä leukemiatyyppien ja glioomien hoitoon.


title: Teniposidi

text: Teniposidi on huoneenlämpötilassa kiteistä ainetta. Yhdiste on optisesti aktiivista ja sen kiertokyky kloroformin ja metanolin seokseen liuotettuna on -107. Teniposidi sitoutuu topoisomeraasi II-entsyymiin ja estää sen toiminnan. Tällöin solunjakautumisen S- ja G-vaiheessa DNA:n pätkät eivät enää yhdisty DNA:ksi ja solujen lisääntyminen estyy. Teniposidia käytetään akuutin lymfaattisen leukemia, lymfoomien ja glioomien eli eräiden aivosyöpätyyppien hoitoon. Teniposidi on hieman etoposidia tehokkaampi.


title: Teniposidi

text: Vakavin teniposidin aiheuttama haittavaikutus on luuydinsuppressio, minkä seurauksena verisolujen tuotanto elimistössä vähenee. Tyypillisimmin vähenee leukosyyttien ja trombosyyttien määrä. Muita haittavaikutuksia ovat huonovointisuus, ripuli ja maksatoksisuus.


title: Teniposidi

text: Teniposidi on podofyllotoksiinin puolisynteettinen johdannainen. Podofyllotoksiini reagoi ensin vetybromidin ja tämän jälkeen emäksen kanssa, jolloin siitä muodostuu podofyllotoksiinin epimeeri. Tämä reagoi 2,3,4,6‐tetra‐O‐asetyyli‐β‐d‐glukoosin kanssa glykosidiksi ja viimeinen vaihe teniposidin synteesissä on reaktio tiofeeni-2-aldehydin kanssa.


title: Harri-hylje

text: Harri-hylje on Silja Line -brändin alla toimiva maskotti/hahmo. Hahmo täytti 70 vuotta vuonna 2017. Hevisaurus teki laulun Harri Hylkeelle.


title: Rakkaus on murhaa (kappale)

text: ”Rakkaus on murhaa” on suomalaisen laulaja-lauluntekijän Anssi Kelan kappale, joka julkaistiin singlenä helmikuussa 2006. Kappale on neljäs singlejulkaisu Kelan kolmannelta sooloalbumilta "Rakkaus on murhaa".


title: Rakkaus on murhaa (kappale)

text: Kappale rakentuu akustisen kitarakuvion ympärille, jonka Kela oli kirjoittanut vuosia aiemmin. Sanoitukset sijoittuvat Helsingin Punavuoreen missä Kela asui kappaleen kirjoittamisen aikaan. Alun perin sanoituksissa mainittiin ”Bulevardin tammet”, mutta puut olivat tuolloin paljaita. Täten Kela päätti ottaa yhteyttä kaupungin puutarhaosastolle ja selvittää mitä puita Bulevardilla kasvoi. Saatuan vastauksen Kela vaihtoi kappaleessa mainitut tammet vaahteroiksi. Alun perin kappaleessa ei ollut kertosäkeistöä, vaan säkeistöt päättyivät toteamukseen ”rakkaus on murhaa”. Asko Kallonen ehdotti Kelalle lauseen toistamista, josta muodostui kappaleen kertosäe.


title: Rakkaus on murhaa (kappale)

text: Kela halusi ”alleviivata kappaleen henkilökohtaisen tragedian tuntua”, ja pyysi viulisti Pekka Kuusistoa laatimaan siihen jousisovitukset. Kela on sittemmin ylistänyt lopputulosta yhdeksi uransa hienoimmista hetkistä. Kuusiston mielestä kappaleen lopuke oli ”atonaalisinta paskaa”, mitä hän on koskaan tehnyt.


title: Rakkaus on murhaa (kappale)

text: ”Rakkaus on murhaa” ei noussut lainkaan listoille Suomessa.


title: Meeri Torvinen

text: Meeri Ellen Torvinen–Rouvinen (o.s. Torvinen, 5. kesäkuuta 1933 Varkaus – 30. maaliskuuta 2018 Varkaus) oli suomalainen, Varkaudessa työskennellyt taidemaalari ja -graafikko.


title: Meeri Torvinen

text: Torvisen saamiin tunnustuksiin lukeutuu Suomen Taideyhdistyksen myöntämä Dukaattipalkinto (1963).


title: Meeri Torvinen

text: Hänen aviopuolisonsa 1961–2018 oli taidegraafikko Väinö Rouvinen (s. 1932), ja perhe asettui Varkauteen rakennettuun ateljetaloon. He saivat kolme lasta, joista Maria Torvinen-Mäkelä (s. 1962) on myös taidegraafikko.


title: Hey Ghost, Let’s Fight

text: Hey Ghost, Let's Fight () on televisioyhtiö tvN:n esittämä eteläkorealainen draamasarja. Sen päärooleissa ovat Ok Taec-yeon, Kim So-hyun ja Kwon Yul.


Jääkiekon nuorten naisten maailmanmestaruuskilpailut 2019 pelattiin Japanissa Obihiron kaupungissa Hokkaidōn saarella.


title: Jääkiekon nuorten naisten maailmanmestaruuskilpailut 2019

text: Kanada voitti maailmanmestaruuden kaatamalla Yhdysvallat finaalin jatkoajalla maalein 3–2. Suomi kaatoi pronssipelissä Venäjän maalein 3–0. Pronssimitalli on tyttöleijonien toinen MM-tasolla.


text: Suomen Elisa Holopainen voitti turnauksen maalipörssin kuudella osumallaan ja hänet valittiin kisojen parhaaksi hyökkääjäksi.


title: Walter Österberg

text: Johan Walter Österberg (18. joulukuuta 1887 Helsinki – 11. lokakuuta 1936 Pietarsaari) oli juristi, joka toimi Pietarsaaren pormestarina.


title: Walter Österberg

text: Walter Österbergin vanhemmat olivat kirjansitoja Johannes Österberg ja Johanna Sofia (Hanna) Nyström ja puoliso vuodesta 1914 Karin Labbart. Österberg tuli ylioppilaaksi 1907 ja suoritti oikeustutkinnon 1911, varatuomarin arvon hän sai 1914. Hän toimi Pietarsaaren kaupunginvoutina 1911–1917, poliisimestarina 1918, vt. pormestarina 1919 ja vakinaisena pormestarina vuodesta 1920. Pietarsaaren kaupunginvaltuuston jäsen hän oli vuodesta 1929. Työuransa alkuvaiheessa Österberg toimi myös asianajajana.


title: Aamu (kappale)

text: ”Aamu” on suomalaisen laulaja-lauluntekijän Anssi Kelan kappale, joka julkaistiin singlenä 8. kesäkuuta 2009. Kappale on ensimmäinen singlejulkaisu Kelan neljänneltä sooloalbumilta "Aukio".


title: Aamu (kappale)

text: ”Aamu” on kolmas kappale "Aukio"-konseptialbumilla. Kappaleessa tarinan päähenkilö ”valmistautuu jälleen uuteen työpäivään. Päivään, joka alkaa kuten kaikki muutkin, mutta joka kuitenkin tulee muuttamaan kaiken”. Musiikillisesti kappale nyökkää AOR-musiikin ja ”amerikkalaisen areenarokin” suuntaan Rick Springfieldin ja The E Street Bandin hengessä. Kelalle on myöhemmin sanottu, että kappaleen kitarariffi on ”kopioitu ties kuinka monesta kappaleesta”, mihin hän on todennut ”en minä siinä yrittänytkään keksiä pyörää uudestaan”.


title: Aamu (kappale)

text: Kappaleeseen kuvattiin OP Komosen ohjaama musiikkivideo Finnvox-studiolla. Video on kasattu "Aukio"-albumin äänityksistä tehdyn studiopäiväkirjan kuvamateriaalista.


title: Aamu (kappale)

text: ”Aamu” nousi parhaimillaan Suomen virallisen single- ja latauslistan sijalle kaksi. Radiosoittolistalla kappale sijoittui kolmanneksi.


title: Chen Min’er

text: Chen Min'er (陈敏尔; pinyin: Chén Mǐn'ěr, s. 1960) on kiinalainen politiikko, Kiinan kommunistisen puolueen politbyroon jäsen ja Chongqingin itsehallinnollisen maakunnan puoluesihteeri. Cheniä pidetään puolueen pääsihteri Xi Jinpingin suojattina sekä tämän mahdollisena seuraajana vuoden 2022 puoluekongressissa.


title: Chen Min’er

text: Chen on syntyjään kotoisin Zhejiangin maakunnasta ja on tehnyt suurimman osan urastaan kotimaakunnassaan. Chen opiskeli yliopistossa kiinan kieltä ja valmistuttuaan aloitti uransa vuonna 1987 Shaoxingin piirikunnassa. Chen toimi Shaoxingissa eri tehtävissä mm. viestintäosastolla ja yleni 1990-luvun lopussa Ningbon kaupungin johtoon. Tämän jälkeen Chen työskenteli viestintäasioiden parissa ensin Zhejiang Daily Pressissä ja sitten Zhejiangin maakunnan viestintäosaston johtajana vuoteen 2007 asti. Tänä aikana Chen työskenteli maakunnan puoluesihteerinä toimivan Xin alaisuudessa. Hyvin verkostoitunut Chen yleni nopeasti maakunnan apulaiskuvernööriksi ja työskenteli tehtävässä vuoteen 2012 asti, jolloin hänet siirrettiin Guizhoun maakunnan apulaispuoluesihteeriksi ja kuvernööriksi. Guizhoussa Chen työskenteli aktiivisesti maaseudun tuottavuuden parantamiseksi ja panosti Xille tärkeään korruption vastaiseen työhön. Chen ylennettiin pian puoluesihteeriksi ja toimittuaan tehtävässä vain kaksi vuotta, hänet siirrettiin puoluesihteeriksi Chongqingiin. Chen valittiin puolueen politbyroosen 19. puoluekokouksessa vuonna 2017.


title: Chen Min’er

text: Chenin läheinen työskentely Xin alaisuudessa, nopea eteneminen urallaan sekä Xin politiikkaa ja ajatuksia tukeva politiikka ovat saaneet monet tarkkailijat pitämään Cheniä Xin suojattina ja varteenotettavana ehdokkaana Xin seuraajaksi. Chen on nimetty myös yhdeksi jäseneksi Xin Zhejiangin kontakteista muodustuvassa faktiossa, nk. uudessa Zhijiangin armeijassa. Erityisesti Chenin nousu Chongqingin johtoon on tulkittu viestiksi siitä, että Xi on valinnut Chenin seuraajakseen. Tätä tulkintaa on ruokinnut vielä Chongqingin väistyvän puoluesihteerin Sun Zhengcai pidätys korruptiosyytösten vuoksi. Sunia pidettiin nousevana poliittisena lupauksena ja myös Chenin kilpailijana. Chenin ohella Kiinan kuudenteen johtajasukupolveen kuuluvaa Hu Chunhuata pidetään Chenin vastaehdokkaana seuraavassa puoluekongressissa vuonna 2022. Hun ja Chenin nousu politbyroon pysyvään komiteaan 20. puoluekongressissa on todennäköinen, mutta ehdokkuutta puolueen pääsihteeriksi vaikeuttaa se, ettei kumpikaan kandidaateista ole politbyroon pysyvän komitean jäsen. Pääsihteereillä on yleensä takanaan yksi viisivuotiskausi pysyvässä komiteassa ennen kuin heistä voi tulla pääsihteereitä. Näin ollen, vaikka Chen nimitettäisiin pääsihteeriksi myöhemmin, ei hän ehtisi toimia pääsihteerinä normaalia kaksi kautta, sillä hän joutuu ikänsä puolesta jäämään eläkkeelle viimeistään vuoden 2032 puoluekongressissa.


title: Clément Noël

text: Clément Noël (s. 3. toukokuuta 1997) on ranskalainen alppihiihtäjä, ja pujottelun nuorten maailmanmestari. Noël kilpailee lähinnä pujottelussa.


title: Clément Noël

text: Noël oli euroopan nuorten olympiafestivaaleilla 2015 pujottelun 5:s. Samana vuonna hän oli nuorten MM-kilpailuissa Hafjellissä pujottelun 4:s. Seuraavan kahden vuoden nuorten MM-kilpailujen kaikki kilpailut päättyivät keskeytyksiin, mutta vuoden 2018 kisoissa Davosissa hän voitti pujottelun nuorten maailmanmestaruuden.


title: Clément Noël

text: Vuoden 2018 talviolympialaisissa Noël jäi vain neljän sekunnin sadasosan päähän pronssimitalista pujottelussa, ja sijoittui neljänneksi. Hän oli neljäs myös ensimmäistä kertaa olympialaisissa mukana olleessa joukkuekilpailussa.


title: Clément Noël

text: Noël kilpaili maailmancupissa ensimmäisen kerran Levillä marraskuussa 2016. Kaudella 2017–2018 hän saavutti ensimmäiset pisteensä oltuaan 20:s Val-d'Isèren pujottelussa joulukuussa 2017. Hän pääsi seuraavan kerran pisteille kuukautta myöhemmin Wengenin pujottelussa oltuaan 23:s. Noël sijoittui kymmenen joukkoon ensimmäisen kerran seuraavalla viikolla Kitzbühelin pujottelussa oltuaan 8:s. Hän paransi uran parasta sijoitustaan jo kaksi päivää myöhemmin Schladmingissa oltuaan pujottelun 6:s. Seuraavalla viikolla hän oli Tukholman kaupunkikilpailussa 9:s. Noël saavutti kauden parhaan sijoituksensa maaliskuun alussa Kranjska Gorassa oltuaan pujottelun 4:s. Hän sijoittui kauden päätösviikonlopulla Åressa ranskan joukkueessa toiseksi joukkuekilpailussa. Kaudella 2018–2019 Noël oli Levin pujottelussa 26:s. Noël pääsi viidettä kertaa kymmenen joukkoon uransa aikana oltuaan Saalbach-Hinterglemmin pujottelussa 7:s joulukuussa 2018. Hän oli uudenvuodenpäivänä pidetyssä Oslon kaupunkikilpailussa 9:s. Zagrebin pujottelussa hän sivusi uran parastaan oltuaan 4:s, ja saavutti seuraavalla viikolla Adelbodenin pujottelussa ensimmäisen parkintokorokepaikkansa oltuaan Marcel Hirscherin jälkeen toinen. Ensimmäisen voittonsa hän saavutti viikkoa myöhemmin Wengenin pujottelusta. Hän voitti heti seuraavan pujottelukilpailun Kitzbühelissä 26. tammikuuta.


title: Clément Noël

text: Eurooppa Cupissa Noël on saavuttanut yhden palkintokorokepaikan Obereggenin pujottelusta joulukuussa 2017.


title: Clément Noël

text: Noël on voittanut ranskan-mestaruuden pujottelussa vuonna 2017.


title: Wilfrid von Christierson

text: Wilfrid von Christierson (16. toukokuuta 1878 Vaasa – 11. marraskuuta 1945) oli ensimmäinen uskonpuhdistuksen jälkeinen suomalaista syntyperää ollut katolinen pappi.


title: Wilfrid von Christierson

text: Suomenruotsalaiseen von Christiersonin aatelissukuun kuuluneen Wilfridin vanhemmat olivat luotsi- ja majakkalaitosten ylihallituksen luotsikapteeni Axel Fredrik Adolf von Christierson ja irlantilainen katolinen Anna Winifred von Christierson (o.s. O'Flanagan). Vaasassa syntynyt von Christierson kävi koulua ensin Turussa, sitten Helsingissä Nya svenska samskolanissa ja opiskeli papiksi Saint-Sulpice'n pappisseminaarissa, Pariisissa. Hänet vihittiin papiksi 3. heinäkuuta 1903.


title: Wilfrid von Christierson

text: Von Christierson toimi seurakuntapappina Tukholman Pyhän Eerikin seurakunnassa 1904–1906. Hänen nimitettiin Helsingin katolisen seurakunnan kirkkoherraksi 4. heinäkuuta 1906. Von Christierson toimi kirkkoherrana vuoteen 1911 asti, jolloin venäläiset viranomaiset karkottivat kaikki Venäjän keisarikunnan ulkopuolelta tulleet katoliset papit ja nunnat maasta ja von Christierson alennettiin seurakunnan kappalaiseksi. Von Christierson oli kutsunut Suomeen Jeesuksen pyhän sydämen veljeskunnan (SCJ) hollantilaisia pappeja, eivätkä venäläiset viranomaiset pitäneet häntä tästä syystä luotettavana. Von Christierson ja hollantilaiset papit suosivat ruotsin kieltä seurakunnan toiminnassa, kun taas puolalaisia pappeja kannattanut suomenkielinen pappi Adolf Carling pyrki kehittämään suomen kielen käyttöä.


title: Wilfrid von Christierson

text: Von Christierson palveli Helsingin suojeluskuntapiirissä lääkintäkersanttina.


title: Jeff Davisin piirikunta (Texas)

text: Jeff Davisin piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 2 342 vuonna 2010 ja sen pinta-ala on 5 866 neliökilometriä. Jeff Davisin suurin kaupunki Fort Davis on myös sen hallintokeskus.


title: Jeff Davisin piirikunta (Texas)

text: Alue kuului aiemmin Presidion piirikunnalle. Jeff Davisin piirikunta perustettiin 1887 ja se sai nimensä Amerikan konfederaation presidentti Jefferson Davisilta.


title: Trusti

text: Trusti voi tarkoittaa:


title: Trusti (taloustiede)

text: Trusti on monopolin luonteinen saman alan yritysten yhteenliittymä. Trustin yritykset muodostavat kiinteän kokonaisuuden yhteisen johdon alaisena. Saavuttamassaan monopoliasemassa trusti saattaa kontrolloida hintoja ja estää kilpailun.


title: Trusti (taloustiede)

text: Trustivapaaksi ilmoittautuva yritys haluaa viestiä, ettei se kuulu mihinkään trustiin, vaan kilpailee markkinoilla rehellisesti. Sana trustivapaa esiintyi suomalaisissa yritysnimissä erityisesti 1930-luvulla.


title: Evesham

text: Evesham on noin asukkaan kaupunki Worcestershiren kreivikunnassa läntisessä Keski-Englannissa. Se sijaitsee Avonjoen oikealla rannalla, keskellä hedelmällistä laaksoa, joka on tärkeä hedelmänviljelyalue. Eveshamissa on säilyketehtaita, joissa hyödynnetään ympäröivällä maaseudulla tuotettuja hedelmiä ja vihanneksia.


title: Evesham

text: Evesham kasvoi 700-luvulla perustetun luostarin ympäristöön. Luostari perustettiin paikalle, jossa Neitsyt Marian uskottiin ilmestyneen paikalliselle sikopaimenelle. Luostarista kasvoi yksi Euroopan suurimmista ja sen apotti käytännössä johti myös Eveshamin kaupunkia. Kaupunki sai pitkään vaurautensa luostarissa vierailevista pyhiinvaeltajista. Se sai markkinaoikeudet vuonna 1055 mutta kaupunkioikeudet vasta vuonna 1604 Jaakko I:n hallituskaudella.


title: Evesham

text: Henrik VIII:n lakkautettua Englannin luostarilaitoksen vuosina 1536–39 useimmat Eveshamin luostarin rakennuksista hävitettiin. Luostarista on säilynyt ainoastaan apotti Lichfieldin rakennuttama kellotorni. Kaupungin muita historiallisia rakennuksia ovat muun muassa suuri tudortyylinen Round House ja kaupungintalo vuodelta 1586.


title: Evesham

text: Evesham tunnetaan myös vuonna 1265 kaupungin pohjoispuolisilla kukkuloilla käydystä taistelusta, jossa Henrik III:n poika (myöhempi Edvard I) kukisti Leicesterin kreivin Simon de Montfortin armeijan ja tappoi kreivin.


title: Frej Stenbäck

text: Frej Gustav Stenbäck (11. huhtikuuta 1941 Vöyri – 30. tammikuuta 2018 Turku) oli suomalainen patologian erikoislääkäri, joka toimi Oulun yliopiston patologian apulaisprofessorina (1974-) ja professorina (1995-).


title: Frej Stenbäck

text: Stenbäck kirjoitti ylioppilaaksi Gamlakarleby Svenska Samlyceumista 1959. Hän opiskeli lääketiedettä Oulun yliopiston Lääketieteellisen tiedekunnan ensimmäisellä vuosikurssilla, ja myös patologian tutkimukseen professori Kai Dammertin ohjauksessa. Stenbäck valmistui lääkäriksi 1966, lääketieteen ja kirurgian tohtoriksi 1970 ja patologian erikoislääkäriksi 1974. Hänen englanninkielinen väitöskirjansa (1969) tutki kokeellisesti ihosyöpää hiirellä oli otsikoitu "Promotion in the morphogenesis of chemically inducible skin tumours : A histological and histochemical study". Hän oli Helsingin yliopiston dosentti 1976–2009 ja dosentti myös toisaalla (TY, 1997–2009).


title: Frej Stenbäck

text: Hän työskenteli Oulun yliopiston assistenttina 1966–1970, yhdysvaltalaisen Nebraskan yliopiston apulaisprofessorina 1970–1974. Erityisesti Yhdysvalloissa hän sai mainetta ihosyövän sekä toksisen patologian tuntijana. Hänet nimitettiin Oulun yliopiston patologina laitoksen apulaisprofessoriksi 1974, ja hän toimi myös Oulun yliopistollisen sairaalan apulaisylilääkärinä (1974–2009). Hän hoiti Kuopion yliopiston määräaikaista professuuria 1978-1979. Nimitys Trondheimin yliopiston patologian professoriksi 1986, jossa tehtävässä 1987 saakka. Oulun yliopiston patologian professoriksi hänet valittiin 1995. Hän on ollut vierailevana professorina useissa arvostetuissa yliopistoissa ja tutkimuslaitoksissa, esimerkiksi Oxfordin yliopistossa (1976–1980), NIH:ssa New Yorkissa (New York Medical College 1982–1995), Glasgow’ssa ja Heidelbergissä Saksan syöpätutkimuskeskuksessa DKFZ:ssa (1996–1998).


title: Frej Stenbäck

text: Hän on toiminut monissa luottamustehtävissä, esimerkiksi Pohjoismaiden neuvoston arktisen lääketieteen sihteeristön pääsihteerinä 1986–1987, Maailman terveysjärjestön asiantuntijana 1977–1984; sekä hallituksen jäsenenä, varapuheenjohtajan tai puheenjohtajana Suomen lääkäriyhdistyksen koulutusjaoksessa 1975–1988, Suomen patologiyhdistyksessä 1979–1998, Pohjoismaisessa toksikologisen patologian yhdistyksessä 1991–1997 ja Interntional Federation of Toxicolocical Pathology Societies -järjestössä 1991–1996.


title: Frej Stenbäck

text: Hän on julkaissut noin 200 tieteellistä artikkelia patologian, syövän ja toksikologian aihepiireistä.


title: Overtures of Blasphemy

text: Overtures of Blasphemy on Deiciden kahdestoista studioalbumi, joka julkaistiin 14. syyskuuta 2018. Se debytoi Suomen virallisen albumilistan sijalla 42 ja fyysisen albumilistan sijalla 9.


title: Overtures of Blasphemy

text: Albumi sai hyvän vastaanoton. Soundin Nuutti Heiskala antoi albumille neljä tähteä viidestä, ja sanoi viisi vuotta työstetyn albumin vaativan kuuntelijaltaankin enemmän aikaa. Hän piti levyä sävellysteknisesti harkituimmaksi sitten vuoden 1992 albumin "Legion", ja kutsui neoklassisten melodioiden laajamittaista vallitsevuutta yhtyeen perinteisten brutaalin soundien rinnalla. Kaaoszinen Sami Elamaa sanoi verrattain vihaisen albumin tehneen yhtyeen olevan iskussa, vaikkei kyseessä olekaan mestariteos, ja antoi lisäpisteitä tyylikkään raa’asta kansitaiteesta.


title: Hugo Winter (rovasti)

text: Hugo Winter (3. heinäkuuta 1866 Hartola – 23. huhtikuuta 1949 Saarijärvi) oli suomalainen rovasti ja maailmanmatkaaja.


title: Hugo Winter (rovasti)

text: Winterin vanhemmat olivat Hartolan kirkkoherra Adolf Magnus Winter (1828–1880) ja Julia Malvina Bonsdorff (1836–1926). Hän pääsi ylioppilaaksi 1885 Jyväskylän lyseosta ja suoritti teologisen erotutkinnon Helsingin yliopistossa 1889. Winter vihittiin papiksi 1890.


title: Hugo Winter (rovasti)

text: Winter oli aluksi ylimääräisenä pappina Pyhäjärvellä (V.l.), Hollolassa ja Hirvensalmella ja sen jälkeen 1894–1915 Hollolan seurakunnan toisena kappalaisena ja samalla Lahden kauppalan ja vuodesta 1905 Lahden kaupungin pastorina. Hän oli Hartolan kirkkoherrana 1915-1920 ja Saarijärven kirkkoherrana 1920-1947. Winter sai rovastin arvonimen 1928.


title: Hugo Winter (rovasti)

text: Winter teki vuodesta 1890 lähtien useita ulkomaanmatkoja ja piti matkakokemuksistaan esitelmiä. Hän kävi muun muassa enonsa, matematiikan ja luonnontieteen yliopettaja Ernst Jakob Waldemar Bonsdorffin kanssa Egyptissä vuonna 1896 sekä Huippuvuorilla 1909, matkasi 1907 Himalajalle, Shanghaihin ja Havaijille ja 1913 Algerian kautta Australiaan ja Uruguayihin. Vuonna 1921 hän kävi Yhdysvalloissa, 1925 Etelä-Afrikassa, 1929 Yhdysvalloissa ja Länsi-Intian saarilla, 1935 Yhdysvalloissa, 1936 Pariisissa, 1937 Unkarissa, 1938 Etelä- ja Väli-Amerikan maissa sekä Länsi-Intian saarilla ja vuonna 1939 Portugalissa ja Italiassa.


title: Hugo Winter (rovasti)

text: Hugo Winter oli naimisissa vuodesta 1929 Gerda Elisabet von Haartmanin (1877–1963) kanssa. Winterin sisaruksia olivat kirjailija Maila Talvio ja merikapteeni, kirjailija Ernst Winter (Erkki West).


title: Dallasin piirikunta (Texas)

text: Dallasin piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 2 368 139 vuonna 2010 ja sen pinta-ala on 2 354 neliökilometriä. Piirikunnan suurin kaupunki Dallas on myös sen hallintokeskus.


title: Dallasin piirikunta (Texas)

text: Piirikunnan asukkaista 39,9 prosenttia on latinalaisamerikkalaisia, 29,7 prosenttia valkoisia ja 22,3 prosenttia mustia. 43,7 prosenttia puhuu muita kieliä kuin englantia. 82.6 prosenttia asukkaista on Yhdysvaltain kansalaisia. Piirikunnan väestön keski-ikä on 33,3 vuotta.


title: Aligned with the True Death

text: Aligned with the True Death on Trollheim’s Grottin kolmas studioalbumi, joka julkaistiin 31. lokakuuta 2018. Se on yhtyeen ensimmäinen 15 vuoden levytystauon jälkeen julkaistu albumi. Albumin vinyylipainos julkaistaan 8. helmikuuta 2019.


title: Aligned with the True Death

text: Kaaoszinen Otto Vainionpää piti albumia ilkeänä ja pieksevänä, intensiivisenä teoksena, mutta piti kappaleiden pitkää kestoa kompastuskivenä. Hän koki black -ja industrial metal -elementtien löytävän ”perversiomaisen harmonian”, ja kutsui albumia yhdeksi vuoden kiinnostavimmista albumeista.


title: Dallasin piirikunta

text: Dallasin piirikunta () on viiden yhdysvaltalaisen piirikunnan nimi:


title: Keilailun maailmanmestaruuskilpailut 2018

text: Keilailun miesten maailmanmestaruuskilpailut 2018 järjestettiin Hongkongissa, Kiinassa 23. marraskuuta – 5. joulukuuta 2018. Kisoihin osallistui 267 keilaajaa 47 maasta. Menestyneinen maa oli kaksi kultaa ja useita muita mitaleja voittanut Yhdysvallat. Myös Malesia voitti kaksi kultaa.


title: Soudun maailmanmestaruuskilpailut 2018

text: Soudun maailmanmestaruuskilpailut 2018 järjestettiin Plovdivissa, Bulgariassa 9.–16. syyskuuta 2018. Ohjelmassa oli paraluokat mukaan lukien 29 lajia. Mitaleille ylsi 28 maata. Italia, Yhdysvallat, Saksa ja Ranska saavuttivat kukin kolme kultamitalia.


title: Skeleton talviolympialaisissa 2018 – naisten kilpailu

text: Skeletonin naisten kilpailu talviolympialaisissa 2018 järjestettiin 16. ja 17. helmikuuta 2018 Olympic Sliding Centressä Pyeongchangissa, Etelä-Koreassa. Kilpailun voitti Ison-Britannian Lizzy Yarnold, toiseksi tuli Saksan Jacqueline Lölling ja kolmanneksi Ison-Britannian Laura Deas.


text: Kierroksen paras aika on lihavoitu. Uudet rataennätykset on merkitty tekstillä ”RE”.


title: Ivan Tšehovitš

text: Ivan Vladimirovitš Tšehovitš (; s. 4. tammikuuta 1999 Jekaterinburg, Venäjä) on venäläinen jääkiekkoilija, joka pelaa QMJHL-joukkue Baie-Comeau Drakkarissa. Hänellä on tulokassopimus NHL-joukkue San Jose Sharksin kanssa. Tšehovitš on pelipaikaltaan vasen laitahyökkääjä.


title: Ivan Tšehovitš

text: Tšehovits on Junost Jekaterinburgin kasvatti. Hän siirtyi juniorina sittemmin Dinamo Moskovaan. Kaudella 2015–2016 Tšehovitš debytoi Venäjän nuorten sarja MHL:ssä, HK MVD Balašihan joukkueessa. QMJHL-joukkue Baie-Comeau Drakkar varasi hänet koko kolmantena pelaajana kesällä 2016 edellään vain maanmiehet Klim Kostin ja Dmitri Samorukov. Tšehovitš siirtyi joukkueeseen kaudeksi 2016–2017, jolloin hän voitti heti tulokaskaudellaan Drakkarin sisäisen piste-, maali- ja syöttöpörssin tehoilla 26+33=59. Tšehovitš oli myös puolivälierissä joukkueensa paras pistemies tehoilla 1+2=3.


title: Ivan Tšehovitš

text: San Jose Sharks varasi Tšehovitšin seitsemännellä kierroksella 212. pelaajana . Kaudella 2017–2018 hän oli Drakkarin QMJHL-joukkueen toiseksi paras maalintekijä ja kolmanneksi paras pistemies tehoilla 29+31=60. Puolivälierissä Tšehovitš oli kolmella osumallaan joukkueen paras maalintekijä Gabriel Fortierin kanssa. QMJHL-kauden jälkeen, huhtikuussa 2018 hän siirtyi amatööritry-out -sopimuksella AHL-joukkue San Jose Barracudan vahvuuteen. Tšehovitš teki siellä kuudessa runkosarjaottelussa tehot 3+6=9, kunnes runkosarjan päätyttyä hän teki kolmivuotisen NHL-tulokassopimuksen San Jose Sharksin kanssa. Tšehovitš pelasi loppukevään kuitenkin Barracudassa, jossa hän teki pudotuspeleissä neljässä ottelussa kaksi syöttöpistettä.


title: Ivan Tšehovitš

text: Kaudeksi 2018–2019 Sharks lähetti Tšehovitšin takaisin Baie-Comeau Drakkarin QMJHL-joukkueen vahvuuteen.


title: Ivan Tšehovitš

text: Tšehovitš pelasi alle 18-vuotiaiden MM-kilpailuissa vuosina 2016 ja 2017, joista jälkimmäinen turnaus päättyi pronssiin. Hän sai paikan Venäjän joukkueesta vuoden 2016 turnaukseen, kun Venäjän jääkiekkoliitto hyllytti vähin äänin ennen kisoja koko MM-leirille osallistuneen ryhmänsä, josta yli puolet oli lähteiden mukaan jäänyt dopingtesteissä kiinni kielletyksi luokitellun meldoniumin käytöstä. Kisojen pääikäluokkaa eli vuonna 1998 syntyneitä edustaneen rungon tilalle liitto lähetti turnaukseen Venäjän alle 17-vuotiaiden maajoukkueen, jonka runko koostui vuonna 1999 syntyneistä. Joukkueessa pelasi myös kolme vuonna 1998 syntynyttä Pohjois-Amerikassa pelannutta kiekkoilijaa, jotka eivät olleet mukana dopingrikkomuksesta syytetyssä MM-leiriryhmässä. Tšehovitš valittiin Suomea vastaan pelatun puolivälieräottelun päätteeksi Venäjän ottelun parhaaksi pelaajaksi.


title: Ivan Tšehovitš

text: Alle 18-vuotiaiden vuoden 2017 MM-kilpailuissa Tšehovitš oli tehoilla 5+4=9 Venäjän paras maalintekijä ja hän jakoi joukkueen sisäisen pistepörssin voiton Andrei Svetšnikovin kanssa. Tšehovitš sijoittui turnauksen maalipörssissä toiseksi edellään vain Suomen Kristian Vesalainen. Hänet valittiin turnauksen tähdistökentälliseen. Tšehovitš valittiin myös Slovakiaa vastaan pelatun puolivälieräottelun päätteeksi joukkueensa ottelun parhaaksi pelaajaksi. Hän oli mukana myös Venäjän alle 20-vuotiaiden MM-leiriryhmässä vuoden 2019, mutta Tšehovitš joutui kuitenkin jättämään turnauksen väliin selkävamman vuoksi.


title: Ivan Tšehovitš

text: Tšehovitš pelasi myös alle 18-vuotiaiden Ivan Hlinkan muistoturnauksessa vuonna 2016, jolloin hän voitti pronssia. Tšehovitš pelasi myös World U-17 Hockey Challengessa vuonna 2015, jolloin hän voitti hopeaa. Tšehovitš oli Venäjän paras pistemies tehoilla 4+3=7. Hän pelasi myös alle 19-vuotiaiden World Junior A Challengessa vuonna 2016, jolloin Tšehovitš voitti pronssia. Hän jakoi tehoilla 3+6=9 koko turnauksen syöttöpörssin voiton Canada Westin Jordan Kawaguchin kanssa. He jakoivat myös pistepörssin toisen sijan edellään vain Tšehovitšin joukkuetoveri Andrei Svetšnikov.


title: Pollock (täsmennyssivu)

text: Pollock voi tarkoittaa ainakin seuraavia:


title: Irina Buchberger

text: Aino-Irina Vanamo Buchberger (o.s. Salo, ent. Koskinen; 9. helmikuuta 1945 Helsinki – 10. maaliskuuta 2018 Linz, Itävalta) oli suomalainen opettaja ja filosofian tohtori, joka toimi äidinkielen didaktiikan professorina Helsingin yliopistossa vuosina 1991–2006.


title: Irina Buchberger

text: Irina Salo kirjoitti ylioppilaaksi Munkkiniemen yhteiskoulusta 1963. Hän opiskeli Helsingin yliopistossa, josta valmistui filosofian kandidaatiksi 1969 sekä nimellä Irina Koskinen lisensiaatiksi 1975 ja tohtoriksi 1990. Hänen väitöskirjansa (1988) oli otsikoitu "Hyvästit kieliopille: äidinkielen kielioppi suomenkielisessä oppikoulussa ja kansakoulussa vuoden 1843 koulujärjestyksestä peruskoulu-uudistukseen".


title: Irina Buchberger

text:
Irina Koskinen työskenteli Alppilan yhteiskoulun äidinkielen tuntiopettajana 1974–1976. Tämän jälkeen hän toimi Helsingin yliopiston palveluksessa normaalikoulun äidinkielen lehtorina 1978–1980, äidinkielen didaktiikan virkaatekevänä lehtorina 1976–1980, äidinkielen didaktiikan lehtorina 1980–1991. Vuosina 1991–2006 Koskinen (vuodesta 1997 Buchberger) oli Helsingin yliopiston äidinkielen didaktiikan professori, ja Opettajankoulutuslaitoksen esimiehenä hän toimi 1992–1998.
Buchberger oli naimisissa kahdesti: aluksi vuodesta 1970 Pekka Koskisen kanssa ja vuodesta 1997 lähtien itävaltalaisen Linzin valtionyliopiston professorin Friedrich Buchbergerin kanssa. Jälkimmäisen avioliiton myötä hän asui myös Itävallassa ja toimi sikäläisen opettajankoulutuslaitoksen vierailevana opettajana miehensä kanssa.


title: Irina Buchberger

text: Buchbergerin tuotantoon kuuluu monia julkaisuja äidinkielen opetuksesta, sosiaalipedagogisen ja vasemmistolaisen pedagogisen ajattelun historiasta Suomessa, vieraskielen ja äidinkielen suhteista sekä vuodesta 1998 lähtien (yhdessä aviomiehensä Friedrich Buchbergerin kanssa) vertailevan kasvatustieteen piiristä.


title: Juha Tienari

text: Juha Matti Tienari (21. syyskuuta 1939 Perniö – 2. huhtikuuta 2018 Ranua) oli suomalainen matemaatikko, joka toimi pitkään Oulun yliopiston sovelletun matematiikan ja tilastotieteen professorina (1977–2002).


title: Juha Tienari

text: Tienari kirjoitti ylioppilaaksi Oulun lyseosta 1958. Hän opiskeli Oulun yliopistossa matematiikkaa, josta valmistui matemaatiikka pääaineenaa filosofian kandiaatiksi 1962, lisensiaatiksi 1964 ja tohtoriksi 1969. Hänen englanninkielinen artikkeliväitöskirjansa (1968) oli otsikoitu "Deficiency indices of linear mapping".


title: Juha Tienari

text: Tienarin tuotanto käsittää noin 20 tieteellistä julkaisua matematiikan, tekniikan (numeeriset menetelmät), geofysiikan (aikasarja-analyysi) ja tilastotieteen (lääketieteelliset sovellukset) alalta.


title: Juha Tienari

text: Naimisissa opiskelutoverinsa, lehtori Seija Tienarin (o.s. Soppela) kanssa, he saivat neljä lasta. Juha ja Seija Tienari menehtyivät tieliikenneonnettomuudessa 2. huhtikuuta 2018.


title: Terttu Vartiainen

text: Terttu Kyllikki Vartiainen (o.s. Väänänen; 7. joulukuuta 1942 Helsinki – 7. tammikuuta 2018 Kuopio) oli suomalainen kemisti ja tutkija, joka toimi Kansanterveyslaitoksen tutkimusprofessorina ja Kuopion yliopiston ympäristökemian osa-aikaisena professorina.


title: Terttu Vartiainen

text: Väänänen kirjoitti ylioppilaaksi Töölön yhteiskoulusta 1961. Hän opiskeli Helsingin yliopistossa matematiikkaa ja kemiaa, meni naimisiin vuonna 1964 lääkäri Eero Vartiaisen kanssa, josta myös tuli aikanaan professori. Terttu Vartiainen muutti perheineen Kuopioon 1973, ja valmistui filosofian maisteriksi 1976 (HY). Kuopion yliopistossa (nyk. Itä-Suomen yliopisto) hän suoritti lisensiaatin tutkinnon 1982 ja valmistui tohtoriksi 1988. Hänen englanninkielinen artikkeliväitöskirjansa (1988) käsitteli suomalaisen juomavesien myrkyllisyyttä ja oli otsikoitu "Mutagenicity of drinking waters in Finland".


title: Terttu Vartiainen

text: Vartiainen toimi assistenttina Kuopion yliopiston kemian laitoksella vuodesta 1973. Maisteritutkintonsa jälkeen hän oli Kuopion teknisessä opistossa kemian opettajana. Tämän jälkeen hän työskenteli erikoistutkijana Kansanterveyslaitoksen (KTL) ympäristöhygienian ja toksikologian osastolla 1985–1991, ja oli KTL:n laboratorion johtajana (1991-) ja tutkimusprofessorina (1998-) ja osastonjohtajana (2003-). Tämän ohella hän oli osa-aikainen Kuopion yliopiston ympäristökemian professori (1996–2007).


title: Kaarina Haavikko

text: Salme Kaarina Haavikko (o.s. Kataja; 21. maaliskuuta 1928 Helsinki – 2. huhtikuuta 2018 Helsinki) oli suomalainen hammaslääkäri, joka toimi sekä yksityisenä hammaslääkärinä että Helsingin yliopiston Hammaslääketieteen laitoksella tutkijana, opettajana sekä lasten hammashoidon ja hampaiden oikomishoidon professorina.


title: Kaarina Haavikko

text: Kaarina Haavikko kirjoitti ylioppilaaksi Kallion yhteiskoulusta 1946. Hän opiskeli Helsingin yliopistossa äitinsä mallin mukaan hammaslääkäriksi (HLL 1952) ja väitteli hammaslääketieteen tohtoriksi 1970. Hänen väitöskirjansa (1970) käsitteli pysyvien hampaiden kehitystä ja oli otsikoitu "The formation and the alveolar and clinical eruption of the permanent teeth : an orthopantomographic study". Hän oli vuodesta 1975 lasten hammashoidon ja hampaiston oikomishoidon dosentti ja sai hampaiston oikomisopin erikoishammaslääkärin pätevyyden 1976.


title: Kaarina Haavikko

text: Haavikon työuraa kuvasi toiminta sekä yksityisenä hammaslääkärinä että Helsingin yliopiston tutkijana ja opettajana. Hänellä oli hammaslääkärin yksityisvastaanotto valmistumisvuodestaan lähtien. Hän jatkoi tässä työssä noin 50 vuoden ajan (1952-2001). Helsingin yliopiston Hammaslääketieteen laitoksen assistenttina hän toimi 1963–1970 ja apulaisopettajana tai opettajana 1970–1977. Haavikko työskenteli virkaa tekevänä apulaisprofessorina 1974–1976 ja apululaisprofessorina 1977–1985. Määräaikaista lasten hammashoidon- ja hampaiden oikomishoidon professorin tehtävää hän hoiti vuosina 1985–1994, ja jäi eläkkeelle yliopistolta vuonna 1995.


title: Kaarina Haavikko

text:
Haavikon tieteellinen tuotanto käsittää hänen yhteistyökumppaniensa kanssa kirjoitetun teoksen "Introduction to Orthodontics" (1985) ja noin 50 tieteellistä julkaisua, joiden aiheena on hampaiston normaali ja poikkeava kehitys, kallon
dento-skeletaaristen piirteiden ja kasvun röntgenologinen tarkastelu sekä hampaiden hivenaineet.


title: Kaarina Haavikko

text: Kaarina Haavikko tutustui jo koululaisena tulevaan puolisoonsa Raimo Haavikkoon.


title: Jussi Timonen (professori)

text: Jussi Tapio Timonen (15. helmikuuta 1949 Tohmajärvi – 16. toukokuuta 2018 Jyväskylä) oli suomalainen fyysikko ja soveltavan fysiikan tutkija, joka toimi Jyväskylän yliopiston professorina.


title: Jussi Timonen (professori)

text: Timonen kirjoitti ylioppilaaksi Joensuun lyseosta 1968. Hän opiskeli Helsingin yliopistossa vuodesta 1968 lähtien, josta valmistui filosofian kandidaatiksi ja lisensiaatiksi (FK 1975, FL 1978). Tohtoritutkinnon hän suoritti Jyväskylän yliopistolle (FT 1980). Hänen englanninkielinen artikkeliväitöskirjansa (1980) tarkasteli epälineaarisia systeemejä. Siihen liittyvää tutkimustyötä hän teki Pohjoismaiden yhteisessä teoreettisen fysiikan tutkimuskeskuksessa Norditassa (Kööpenhamina, 1977-1979) yhdessä brittitutkijoiden kanssa. Väitöskirja oli otsikoitu "Dynamics and statistical mechanics of non-linear systems". Ennen professuuriaan hän oli Jyväskylän yliopiston fysiikan dosentti (1987–1997).


title: Jussi Timonen (professori)

text: Timonen työskenteli Helsingin yliopiston teoreettisen fysiikan laitoksen assistenttina ja amanuenssina 1974–1975. Valmistuttuaan hän siirtyi Jyväskylän yliopistolle, jossa toimi teoreettisen fysiikan assistenttina 1975–1978 ja yliassistenttina 1978–1996. Tänä aikana hän toimi eri otteissa Helsingin yliopiston teoreettisen fysiikan tutkimuslaitoksen tutkijana ja Suomen akatemian varttuneena tieteenharjoittajana sekä hoiti tilapäisesti Jyväskylän yliopiston fysiikan laitoksen apulaisprofessorin ja professorin virkoja. Hän oli vieraileva tutkija Kööpenhaminassa (Nordita) 1977–1979 ja 1982 sekä Manchesterin yliopistossa (visiting fellow of the Royal Society, UMIST) 1987–1988. Hän oli Jyväskylän yliopiston soveltavan luonnontieteen instituutin (CASAT) tieteellinen johtaja 1993–1995. Jyväskylän yliopiston fysiikan Fysiikan professori Timosesta tuli vuonna 1997. Vuonna 2002 hän oli vierailevana tutkijana Amsterdamissa (Vrije Universiteit Amsterdam), Manchesterissa (UMIST), Yhdysvalloissa (Los Alamos National Laboratory ja Washingtonin yliopisto, Seattle).


title: Jussi Timonen (professori)

text: Timonen teki sekä fysiikan perustutkimusta että sovelsi tieteellistä osaamistaan ja erinomaista fysikaalisten ilmiöiden analysointikykyään hyvin monipuolisesti ja rohkeasti kokeillen eri tieteenalojen tarpeisiin. Tutkimuskohteina oli erilaisia ongelmia niin teoreettisen fysiikan piiristä kuin biologian solutason mekanismienkin parista. Fysiikkaa Timonen sovelsi yhtä hyvin metsäteollisuuden, lääketieteen, biologian kuin ydinvoimaturvallisuuden tarpeisiin. Hänellä oli monipuolinen yhteistyöverkosto. Hänen kykyään hankkia rahoitusta tutkimusprojekteihin on luonnehdittu ilmiömäiseksi. Hän oli hankkimassa esimerkiksi pääosin Euroopan aluekehitysrahaston rahoittamaa röntgensäteilyä käyttävää tomografialaitteistoa Jyväskylän yliopistolle (2009). Professori Timonen oli mukana ainakin yhdessä patentissa, joka liittyy luuston rakenteen ja sen poikkeamien non-invansiivisen tutkimusmenetelmään ultraäänellä. Menetelmä on lisensioitu käyttöön myös Suomessa.


title: Jussi Timonen (professori)

text: Professori Timonen sai monia tunnustuksia osaamisestaan. Hän oli Suomalaisen Tiedeakatemiann jäsen vuodesta 2007. Lisäksi hän sai esimerkiksi Jyväskylän yliopistosäätiön yhteistyöpalkinnon (2010) ja innovaatiopalkinnon (2015).


title: Seppo Huovila

text: Seppo Päiviö Huovila (27. kesäkuuta 1928 Sippola – 24. maaliskuuta 2018 Helsinki) oli suomalainen meteorologi ja ilmatieteellisten havaintolaitteiden tutkija, joka toimi Ilmatieteen laitoksen tutkimusprofessorina.


title: Seppo Huovila

text: Huovila kirjoitti ylioppilaaksi Inkeroisten yhteiskoulusta 1948. Hän opiskeli Helsingin yliopistossa, josta valmistui filosofian kandidaatiksi (1953), lisensiaatiksi (FL 1957) ja tohtoriksi (FT 1961). Hänen englanninkielinen väitöskirjansa (1960) tarkasteli lämpötilan pienen mittakaavan vaihtelua ja oli otsikoitu "Contributions to the measurement and interpretation of small-scale temperature fluctuations". Hän oli Oulun yliopiston geofysiikan dosentti vuosina 1963–1966 ja Helsingin yliopiston meteorologian dosentti 1966–1992.


title: Seppo Huovila

text: Työurallaan Huovila toimi jo perusopintovaiheessa Ilmatietellisen keskuslaitoksen radioluotaajana 1950–1953. Sitten hän oli Helsingin yliopiston meteorologian laitoksen laboratorioapulainen 1953 ja tutkimusassistentti 1954–1957, sekä Vaisala Oy:n meteorologi ja fyysikko 1957–. Hän toimi Oulun yliopiston fysiikan virkaatekevä apulaisprofessorina eri otteisiin 1960–1965 ja oli Valtion luonnontieteellisen toimikunnan nuorempi tutkija 1963–1964. Pisimmän työuran hän teki Ilmatieteen laitoksen palveluksessa meteorologina 1966–1971, osastopäällikkönä 1971–1985, ja tutkimusprofessorina 1985–1992.


title: Seppo Huovila

text: Huovila teki työvuosinaan opinto-, tutkimus- ja asiantuntijamatkoja lukuisiin maihin.


title: Tuomo Timonen

text: Tuomo Timonen (17. elokuuta 1949 Helsinki – 2. tammikuuta 2018 Helsinki) oli suomalainen patologian erikoislääkäri ja tutkija, joka toimi professorina ja HYKSin patologian vastuuyksikköryhmän johtajana. Tutkimustyössään hänen mielenkiintonsa kohdistui erityisesti ihmiskehon luonnollisiin tappajasoluihin, NK-soluihin.


title: Tuomo Timonen

text: Timonen opiskeli Helsingin yliopistossa, josta valmistui lääkäriksi, patologian erikoislääkäriksi ja lääketieteen ja kirurgian tohtoriksi. Hänen englanninkielinen väitöskirjansa (1979) oli otsikoitu "Human natural killer cells : isolation, morphological and functional characterization of effector cells cytotoxic to fetal fibroblasts and cell line targets". Hän oli Helsingin yliopiston dosentti.


title: Tuomo Timonen

text: Hänelle myönnettiin vuonna 1985 Anders Jahren nuoren tutkijan palkinto.


title: Emo de Medeiros

text: Emo de Medeiros (s. 1979) on beniniläinen taiteilija, joka asuu ja työskentelee Pariisissa ja Cotonoussa, Beninissä.


title: Emo de Medeiros

text: Emo de Medeirosin tuotanto käsittelee transkulturalismin teemoja, identiteettien muokkaamista, postkoloniaalisuutta ja globalisaatiota maailmanlaajuisena hybridisaationa ja mutaationa. Hän kyseenalaistaa myös Afrikan mantereen muutokset digitaalisen vallankumouksen yhteydessä ja panafrikkalaisen 21. vuosisadan "TransAfrican" esiintymisen perinteiden ja nopeutetun innovaation välillä


title: Emo de Medeiros

text: Vietettyään lapsuutensa ja teini-ikänsä Cotonoussa, Beninissä Emo de Medeiros muutti Ranskaan jatkaakseen akateemista koulutustaan. Hän valmistui Ecole Normale Supérieuresta Pariisissa, jossa hän opiskeli historiaa, sosiologiaa ja antropologiaa, minkä jälkeen hän jatkoi koulutusta Ecole Nationale Supérieure des Beaux-Artsissa myös Pariisissa.


title: Emo de Medeiros

text: Beaux-Artsissa opiskellessaan de Medeiros alkoi keskittyä digitaalisiin taiteisiin:digitaaliseen valokuvaukseen, graafiseen suunnitteluun, 3D-mallinnukseen, digitaalisiin video- ja interaktiivisiin laitteisiin, sekä selvitti erityisesti ajan ja muistin välistä suhdetta käsitteellä "tiheys" (hetkellinen intensiteetti), jonka hän yhdisti harjoittamaansa kokeelliseen ja elektroniseen musiikkiin. Päätettyään taidekoulun hän ohjasi musiikkivideoita ja kokeellisia lyhytelokuvia harjoittaen säveltämistä ja elektronisen musiikin tuottamista Pariisissa. Sitten hän muutti Bostoniin, jossa hän osallistui Massachusetts College of Art and Designin kursseille, ennen kuin palasi Ranskaan ja lopulta Beniniin.


title: Emo de Medeiros

text: Emo de Medeirosin teoksissa risteytyvät erilaiset mediat, kuten valokuvaus, video, tekstiili, maalaustaide, performanssi ja kuvanveosto, ja ne tarkastelevat yhteiskunnallisisten ja symbolisten vuorovaikutusten teemoja, suhdetta digitaaliseen kulttuuriin, etnisyyteen, alkuperään ja panafrikkalalaisuuteen postkoloniaalisessa yhteydessä. Hänet yhdistetään joskus afrofuturismiin. Hänen toimintansa perustuu "Contexture-" käsitteeseen, joka tarkoittaa sellaisten artefaktien luomista, jotka perustuvat kulttuurien, materiaalien, käsitteiden, tekniikoiden ja käytäntöjen välisiin yhteyksiin eri alueilta, aikakausilta ja käyttötavoilta. Hänen teoksensa sekoittavat usein teknisiä elementtejä (kuten toisiinsa yhdistettyjä laitteita) ja klassisen afrikkalaisen taiteen muotoja, erityisesti Beninistä, tai fuusioivat taiteen genrejä, kuten installtioita ja performansseja. Niiden lopputulos sattaa olla esimerkiksi  "performatiivinen installaatio", jossa yleisö edustaa semanttista elementtiä, kuten "Kaleta/Kaleta, joka" esiteltiin Palais de Tokyossa vuonna 2014.


title: Emo de Medeiros

text: Vuonna 2015 de Medeiros esitteli teoksensa "Pavillon du Béninin" 56. Venetsian biennaalissa, joka sijaitsi Ranskan paviljongin vieressä biennaalin pääpaikalla Giardinissa. Hetken kestävä kappale oli ironinen poliittinen kommentti siitä, että afrikkalaiset välittäjät eivät olleet mukana biennaalissa esitetyissä teoksissa, vaikka ne olivat hyvin näkyvissä Italiassa sijaitsevissa turistikaupungeissa, taloudellisesta ja symbolisesta voimatasapainosta, joka tekee afrikkalaisten kansallisten paviljonkien läsnäolon vaikeaksi, ja Kenian paviljongin kiistasta, jossa useimmat esitellyistä taiteilijoista olivat kiinalaisia.


title: Emo de Medeiros

text: De Medeirosin teoksia on esitetty useissa yksityis- ja ryhmänäyttelyissä Beninissä, Yhdistyneessä Kuningaskunnassa, ja Etelä-Afrikassa. Niitä esiteltiin myös Salon de Montrougessa vuonna 2013, Pariisin Palais de Tokiossa vuonna 2014, Dakarin biennaalissa ja Arts in Marrakechissa (AiM) kansainvälisessä biennaalissa


title: Harold Brownlow Martin

text: Harold Brownlow ”Micky” Martin (27. helmikuuta 1918 – 3. marraskuuta 1988) oli australialaissyntyinen Kuninkaallisten ilmavoimien lentäjä ja kenraali. Hän otti vuonna 1943 osaa operaatio Chastiseen, jossa 617. laivue tuhosi onnistuneesti kolme patoa Ruhrin alueella Saksassa.


title: Harold Brownlow Martin

text: Martin syntyi Sydneyn Darling Pointissa kolmilapsisen perheen keskimmäiseksi lapseksi. Hänen vanhempansa olivat Joseph Harold Osborne Martin ja Colina Elizabeth Dixon. Käytyään koulunsa Martin lähti vuonna 1937 Australiasta, sillä halusi nähdä maailmaa.


title: Harold Brownlow Martin

text: Martin liittyi Kuninkaallisten ilmavoimien vapaaehtoisreserviin Englannissa vuonna 1940. Häntä koulutettiin ensin hävittäjälentäjäksi, ja kesäkuussa 1941 hänestä tuli vänrikki. Saman vuoden lokakuussa hänet siirrettiin Australian kuninkaallisten ilmavoimien 455. laivueeseen, joka oli osa Bomber Commandia ja jonka mukana hän osallistui laivueen mukana 13 pommituslennolle. Hänet siirrettiin tämän jälkeen Britannian kuninkaallisten ilmavoimien 50. laivueeseen, jonka mukana hän osallistui vielä 25 pommituslentoon. Marraskuussa 1942 hänelle myönnettiin Distinguished Flying Cross -kunniamerkki.


title: Harold Brownlow Martin

text: Everstiluutnantti Guy Gibson pyysi Martinia kouluttamaan maaliskuussa 1943 muodostetun 617. laivueen lentäjiä matalalla lentämisessä, sillä hänellä oli aiheesta merkittävästi aiempaa kokemusta. Martin oli mukana lentämässä Avro Lancaster -pommikonetta operaatio Chastisessä 16. toukokuuta 1943. Hän veti Gibsonin kanssa saksalaisten ilmatorjuntaa puoleensa, mikä helpotti muiden pommikoneiden mahdollisuutta Möhnen padon onnistuneeseen murtamiseen lentopommeilla. Martin lensi Lancasterinsa turvallisesti takaisin tukikohtaan. Hänelle myönnettiin tehtävästä Distinguished Service Order -kunniamerkki ja hänet ylennettiin 17. kesäkuuta 1943 kapteeniksi.


title: Harold Brownlow Martin

text: Martin pysyi 617. laivueen palveluksessa operaatio Chastisen jälkeen. Laivue osallistui 15. ja 16. syyskuuta 1943 välisenä yönä pommituslennolle Dortmund-Emsin kanavaa vastaan. Tehtävässä käytettiin uusia 12 000 paunan High Capacity -pommeja. Laivueen komentaja sai surmansa ilmatorjuntatulessa, jolloin Martin otti komennon. Laivue hyökkäsi suunnitelman mukaisesti, mutta vain kaksi pommia, joista toinen oli Martinin koneen pudottama, osui maaliinsa. Tehtävään osallistuneista kahdeksasta koneesta palasi takaisin tukikohtaan vain kolme. Martin, jolle myönnettiin tehtävästä toista Distinguished Flying Crossia merkitsevä tanko, toimi marraskuuhun 1943 asti laivueen väliaikaisena komentajana majurin arvossa, kunnes hänet korvasi tehtävässä Leonard Cheshire.


title: Harold Brownlow Martin

text: Helmikuussa 1944 Martin otti osaa pommituslentoon Antheorin rautatieviaduktia vastaan Ranskassa. Tehtävän aikana hänen koneensa kärsi pahoja vaurioita. Hänelle tehtävästä myönnettiin toista Distinguished Service Orderia merkitsevä tanko. Maaliskuussa 1944 hänet siirrettiin esikuntatehtäviin, mutta hän lensi myöhemmin vielä joitakin tehtäviä de Havilland Mosquito -koneilla 515. laivueen mukana. Marraskuussa hänelle myönnettiin kolmatta Distinguished Service Orderia merkitsevä tanko. Hän jätti kenttäoperaatiot lopullisesti saman vuoden lopulla, jolloin hän oli lentänyt uransa aikana yhteensä 83 lentoa, joista 49 pommikoneilla.


title: Harold Brownlow Martin

text: Martin pidettiin ilmavoimien palveluksessa kapteenin arvoisena toisen maailmansodan päätyttyä. Hän lensi vuonna 1947 de Havilland Mosquitolla Lontoosta Kapkaupunkiin 21 tunnissa ja 31 minuutissa, mikä oli uusi ennätys. Hän johti myös ensimmäistä Kuninkaallisten ilmavoimien suihkuhävittäjälaivueen lentoa Atlantin valtameren yli. Hänet ylennettiin samana vuonna majuriksi, minkä lisäksi hänelle myönnettiin Royal Aero Clubin Britannia Trophy -palkinto. Vuonna 1948 hänelle myönnettiin myös Air Force Cross -kunniamerkki.


title: Harold Brownlow Martin

text: Vuonna 1951 Martinia pyydettiin valitsemaan kolme miehistöä harjoittelemaan lentämistä North American B-45 Tornado -koneilla erikoistehtäviä varten. Martin valitsi miehistöt, mutta ei itse läpäissyt terveysvaatimuksia ja hänet korvattiin toisella upseerilla.


title: Harold Brownlow Martin

text: Martin toimi vuodet 1952–55 sotilasasiamiehenä Yhdistyneen kuningaskunnan Israelin-suurlähetystössä. Hän toimi lisäksi vuodet 1964–66 kuningatar Elisabet II:n adjutanttina. Hänen komentamiaan yksiköitä olivat Air Support Command vuosina 1967–1970 ja RAF Germany vuosina 1970–1973. Vuonna 1974 hän jäi eläkkeelle ilmavoimien palveluksesta.


title: Harold Brownlow Martin

text: Jäätyään eläkkeelle ilmavoimista Martin siirtyi Hawker Siddeley International -lentokoneyhtiön neuvonantajaksi erityisesti Lähi-itää koskevissa asioissa. Näistä tehtävistään hän jäi eläkkeelle vuonna 1985.


title: Harold Brownlow Martin

text: Martin nai 14. lokakuuta 1944 Lontoossa Wendy Laurence Walkerin, joka oli leskeksi jäänyt virkailija. Tämän äiti ja Martinin anoppi oli melbournelainen lastenkirjojen kuvittaja ja taiteilija Ida Outhwaite. Pariskunnalle syntyi kaksi tytärtä.


title: Harold Brownlow Martin

text: Martin kuoli kotonaan Kensingtonissa Lontoossa 3. marraskuuta 1988 70-vuotiaana. Hänet on haudattu Gunnesburyn hautausmaalle.


title: Harold Brownlow Martin

text: Martinista tuli Bathin ritarikunnan jäsen arvolla "Companion" 8. kesäkuuta 1968. Hänet korotettiin jäsenluokkaan "Knight Commander" 1. tammikuuta 1971.


title: Port Essington

text: Port Essington oli Australian Pohjoisterritorion Cobourgin niemimaalla vuodet 1838–1849 sijainnut brittiläinen siirtokunta. Sen väkiluku ei sen olemassaolon aikana milloinkaan ylittänyt 80 henkilöä. Port Essington oli sikäli poikkeuksellinen, että siellä ei suurimman osan sen olemassaolon ajasta käytetty työvoimana rangaistusvankeja, toisin kuin suuressa osassa muuta Australiaa.


title: Port Essington

text: Britit olivat yrittäneet perustaa pohjoiseen Australiaan siirtokunnan jo kahdesti ennen Port Essingtonin perustamista. Ensimmäinen yritys oli James John Bremerin Melvillensaarelle loppuvuonna 1824 perustama Fort Dundas, joka ei menestynyt sijaintinsa vuoksi. Siirtokunnan noin sata asukasta evakuoitiin lopulta paikallisten alkuperäisasukkaiden hyökkäysten ja trooppisten sairauksien aiheuttamien vastoinkäymisten takia. Heidät siirrettiin vuonna 1828 Rafflesinlahdelle Fort Wellingtoniin, joka kuitenkin hylättiin jo seuraavana vuonna.


title: Port Essington

text: James John Bremer johti vuonna 1838 paroni Glenelgin käskystä Cobourgin niemimaalle retkikunnan, joka koostui kahdesta aluksesta, HMS "Alligatorista" ja HMS "Britomartista", ja jonka matkassa oli myös kuninkaallisen merijalkaväen erillisosasto. Siinä missä aiempia yrityksiä oli perusteltu taloudellisilla motiiveilla, uusi yritys oli suurelta osin puhtaan imperialistinen ja sillä haluttiin ehkäistä ranskalaisten tai yhdysvaltalaisten asutusyrityksiä.


title: Port Essington

text: Alun perin nimellä Port Victoria kutsuttu siirtokunta perustettiin lokakuussa 1838 Cobourgin niemimaalle. Siirtokunnan alkuvaihe sujui verrattaen hyvin. Sinne oltiin hankittu Sydneystä kymmenen hirsirakennusta, joista tehtiin muun muassa asuintaloja, kirkko ja sairaala. Siirtokunnan muu rakennuskanta koostui kaarnasta ja ruo’oista rakennetuista majoista, jotka tuhoutuivat parin vuoden sisällä rakentamisestaan termiittien syödessä tukirakenteet, jolloin ne poltettiin ja tilalle rakennettiin uudet. Paikallinen kivilaji osoittautui korkean rautapitoisuutensa vuoksi vaikeaksi hakata, mikä aiheutti ongelmia. Rakennukset oli rakennettava paaluille kivisen maan tasoittamisen vaikeuden takia, eikä siirtokunnan suojaksi rakennetusta aallonmurtajasta tehty kuin puolittain kivistä hakattu.


title: Port Essington

text: Merijalkaväen upseeri John McArthur seurasi Bremeriä Port Essingtonin komentajana vuonna 1839. Hänen johtajuutensa oli todennäköisesti merkittävässä roolissa ylläpitämässä siirtokunnan moraalia.


title: Port Essington

text: Marraskuussa 1839 trooppinen pyörremyrsky tuhosi suuren osan Port Essingtonin rakennuskannasta. Siirtokunnan satamassa ollut HMS "Pelorus" paiskautui maihin, mikä pakotti sen miehistön jäämään siirtokuntaan vuoden 1840 ajaksi. Yksi aluksen miehistöön kuuluneista merisotilaista oli ammatiltaan tiilentekijä, ja hänen johdollaan siirtokunnassa alettiin valmistaa suhteellisen heikkolaatuisia tiiliä, joista tehtiin rakennuksille perustukset.


title: Port Essington

text: Ensimmäiset rangaistusvangit saapuivat Port Essingtoniin vuoden 1844 lopulla ja viipyivät siellä neljän kuukauden ajan. Kaikki 20 vankia olivat entisiä kivenlouhijoita ja muurareita, jotka olivat aiemmin olleet majakanrakennustöissä. Vankien työpanoksella Port Essingtoniin rakennettiin majakka sataman suulle, kaksi perheellisille tarkoitettua asuinrakennusta ja keittiö sairaalarakennukseen sekä korjattiin sepän paja.


title: Port Essington

text: Port Essingtonia koetteli sadekautena 1848–1849 ankara malariaepidemia, jonka pahimmassa vaiheessa ei koko siirtokunnassa ollut kuin kolme tervettä henkilöä. Tauti oli kokonaisuudessakin yleinen siirtokunnassa, ja se olikin sen asukkaiden merkittävin yksittäinen kuolinsyy.


title: Port Essington

text: Thomas Henry Huxley vieraili Port Essingtonissa vuonna 1849 ja kuvaili sitä myöhemmin ”ilmastoltaan epäterveelliseksi, asukkaita epämukavuudessa eläviksi ja asuinrakennuksia perin pohjin rappeutuneiksi ja mädäntyneiksi”. Port Essington hylättiin lopullisesti samana vuonna.


title: Port Essington

text: Port Essingtonin rauniot sijaitsevat Garig Gunak Barlun kansallispuiston alueella, ja niiden läheisyydessä asuu viiden iwaidjankielisen alkuperäisasukasheimon jäseniä. Pääsy alueelle oli aiemmin hyvin rajoitettua, mutta rajoituksia on vähennetty 1900-luvun lopulla ja sen jälkeen.


title: Port Essington

text: Raunioihin lukeutuu muun muassa perheellisten asuinrakennuksen viisi pyöreää cornwallilaistyylistä savupiippua sekä sairaalarakennuksen rauniot. Ensimmäiset arkeologiset kaivaukset alueella toteutettiin vuonna 1966.


title: Port Essington

text: Port Essingtonin taloustilanne oli koko sen olemassaolon ajan heikko. Maanviljelys oli huonosti tunnetuissa oloissa vaikeaa, eivätkä lampaat voineet laiduntaa myrkyllisten kasvien takia vapaasti, joten lampaita oli syötettävä käsin. Port Essingtoniin laivattiin myös karjaa, mutta eläimistä kuoli yleensä valtaosa jo merimatkan aikana. Eräästä 45 eläimen karjalastista tuli elävänä perille vain 14 eläintä. Linnustuksesta ja kalastuksesta saatua ruokavarantoa täydensivät alkuperäisasukkailta saadut äyriäiset, palmunytimet, hunaja ja kilpikonnat.


title: Port Essington

text: Paikalliset alkuperäisasukkaat suhtautuivat Port Essingtoniin ja sen asujaimistoon lämpimästi. Siirtokunnan toinen komentaja John McArthur noudatti ilmeisesti suhteellisen suopeaa ja väkivallatonta politiikkaa. Myös se, että siirtokunta oli pieni ja keskittynyt vähensi sen muodostamaa uhkaa paikallisten elämäntavalle ja taloudelliselle perustalle. Alkuperäisasukkaiden keskuudessa ei myöskään tehty erityisen voimakkaasti lähetystyötä asukkaiden käännyttämiseksi kristinuskoon.


title: Ida Outhwaite

text: Ida Outhwaite (9. kesäkuuta 1888 – 25. kesäkuuta 1960) oli australialainen lastenkirjojen kuvittaja, kirjailija ja taiteilija. Hänen ristimänimensä oli Ida Rentoul, ja hänen vanhempansa olivat pastori John Laurence Rentoul ja Annie Isobel Rattray.


title: Ida Outhwaite

text: Idan vanhempi sisar Annie Rentoul (1882–1978) kirjoitti keijukaisia käsitelleitä tarinoita, joista ensimmäiset kuusi julkaistiin vuonna 1903 "New Idea" -lehdessä. Tarinoiden kuvituksesta vastasi Ida. Ensimmäisen tosiasiallisen oman satukirjansa "The Lady of the Blue Beads" Ida ja Annie Rentoul julkaisivat vuonna 1908.


title: Ida Outhwaite

text: Vuonna 1909 Ida Rentoul avioitui liikemies Arthur Grenbry Outhwaiten (1875–1938) kanssa. Ida Rentoul Outhwaite, kuten häntä nyt kutsuttiin, ei avioiduttuaan julkaissut noin vuosikymmeneen mitään vaan keskittyi perhe-elämään. Pariskunnalle syntyi neljä lasta.


title: Ida Outhwaite

text: Kustannusyhtiö A & C Black julkaisi vuosina 1921–1930 viisi Outhwaiten teosta. Vuonna 1921 julkaistuun teokseen "The Enchanted Forest" kirjoitti tekstiosuudet hänen miehensä. Ida Outhwaiten ja Annie Rentoulin ehkä suosituin teos "The Little Green Road to Fairyland" puolestaan julkaistiin seuraavana vuonna.


title: Ida Outhwaite

text: Outhwaiten molemmat pojat kuolivat toisessa maailmansodassa. Hänen tyttärensä Wendy avioitui vuonna 1944 Kuninkaallisten ilmavoimien upseerin ja tulevan kenraalin Harold Brownlow Martinin kanssa.


title: Ida Outhwaite

text: Toisen maailmansodan jälkeen Outhwaite sanoi sodan vieneen kiinnostuksen keijukaisiin. Hänen taiteellinen silmänsä ei myöskään ollut juuri kehittynyt hänen uransa alkuajoista, ja se mikä oli 1900-luvun alussa ollut suosittua oli tuossa vaiheessa jo banaalia.


title: Ida Outhwaite

text: Ida Outhwaite asui viimeiset vuotensa Annie Rentoulin kanssa. Hän kuoli 25. kesäkuuta 1960.


title: Filip Sveningsson

text: Filip Sveningsson (s. 3. heinäkuuta 1999 Gislaved, Ruotsi) on ruotsalainen jääkiekkoilija, joka pelaa kotimaansa toiseksi korkeimmalla sarjatasolla HockeyAllsvenskan-joukkue IK Oskarshamnissa. Hän on pelipaikaltaan vasen laitahyökkääjä.


title: Filip Sveningsson

text: Sveningsson on Gislaveds SK:n kasvatti. Hän toimi kaudella 2013–2014 seuran U16-junioreiden kapteenina. Kaudeksi 2014–2015 Sveningsson siirtyi HV71:n junioreihin. Hän oli seuran U16-junioreiden paras maalintekijä 22 osumallaan. Kaudella 2015–2016 Sveningsson oli HV71:n J18-junioreiden paras pistemies ja maalintekijä sekä J18 Elitissä tehoilla 19+17=36 että J18 Allsvenskanissa tehoilla 17+18=35. Kaudella 2016–2017 hän oli tehoilla 15+14=29 seuran J20-junioreiden kolmanneksi paras maalintekijä Isac Brännströmin kanssa ja Sveningsson sijoittui joukkueen sisäisessä pistepörssissä neljänneksi. Sveningsson debytoi kauden aikana myös HV71:n SHL-joukkueessa, jossa hän pelasi kaksi runkosarjaottelua ilman tehopisteitä. Sveningsson teki SHL-debyyttinsä vain 17-vuotiaana 20. joulukuuta 2016 vieraissa Frölunda HC:tä vastaan. Hän sai ottelussa jääaikaa 2.42 minuuttia.


title: Filip Sveningsson

text: Calgary Flames varasi Sveningssonin kolmannella kierroksella 202. pelaajana . Kaudella 2017–2018 hän oli HV71:n J20-junioreiden toiseksi paras pistemies tehoilla 17+22=39. Pudotuspeleissä Sveningsson oli joukkueen paras pistemies ja maalintekijä tehoilla 4+6=10. J20 SuperElitin finaalissa 2. huhtikuuta 2018 vieraissa Växjö Lakers HC:tä vastaan hän teki HV71:n 1–2-voittomaalin jatkoajalla ajassa 70.27 ja se ratkaisi joukkueelle sarjan mestaruuden. Hän pelasi kauden aikana SHL:ssä 11 runkosarjaottelua ilman tehopisteitä.


title: Filip Sveningsson

text: Kaudeksi 2018–2019 Sveningsson siirtyi kaksivuotisella sopimuksella Ruotsin toiseksi korkeimmalle sarjatasolle HockeyAllsvenskan-joukkue IK Oskarshamniin.


title: Filip Sveningsson

text: Sveningsson pelasi alle 20-vuotiaiden MM-kilpailuissa vuonna 2019. Hän pelasi myös World U-17 Hockey Challengessa vuonna 2016, jolloin Sveningsson voitti pronssia. Yhteensä hän on pelannut 14 nuorten ja 22 poikien maaottelua.


title: Nan Rendong

text: Nan Rendong (, pinyin: Nán Réndōng; 19. helmikuuta 1945 – 15. syyskuuta 2017) syntyi Jilinin maakunnassa, Kiinan koillisosassa. Hän oli kiinalainen tähtitieteilijä jota on sanottu ""maailman suurimman yhden lautasen radioteleskoopin isäksi"". Hän oli myös Kansainvälisen tähtitieteellisen unionin ja Kiinan tiedeakatemian jäsen.


title: Nan Rendong

text: Nan suoritti erittäin korkean radiotaajuuden ja elektroniikan kandidaatin tutkinnon Tsinghua-yliopistossa vuonna 1968. Myöhemmin hän suoritti maisterin ja tohtorin tutkinnot astronomiassa ja astrofysiikassa Kiinan tiede- ja teknologian yliopistossa ("Astronomy and Astrophysics at University of Science and Technology of China") vuosina 1982–1987.


title: Nan Rendong

text: Vuosina 1982–1984 hän oli Pekingin tähtitieteellisen observatorion ("Beijing Astronomical Observatory, BAO") tutkijana. Hänellä oli suuri rooli Pekingin observatorion MSRT radioteleskoopin laitteiden parissa. Muun muassa järjestelmän kalibroinnissa, vastaanottimien tekniikassa ja laitteissa jotka käyttävät Fourier’n muunnosta signaalin käsittelyssä sekä tietojen analysoinnissa. MSRT teleskoopissa 28 lautasantennia jotka suorassa linjassa ja ovat 9 metriä halkaisijaltaan.


title: Nan Rendong

text: Vuodesta 1985 eteenpäin Nan oli useita vuosia Kanadassa, Yhdysvalloissa ja Euroopassa eri maissa ulkomaalaisena tutkijana tai vierailevana opettajana. Vuosina 1989–1992 hän oli BAO:ssa apulaisprofessorina sekä eurooppalaisessa ryhmässä joka analysoi eri radiotaajuuksilla VLBI:llä 3CR radiogalakseista ("Third Cambridge Catalogue of Radio Sources") kerättyjä näytteitä. Vuonna 1992 hänestä tuli BAO:n professori.


title: Nan Rendong

text: Sen jälkeen kun LT työryhmää ("Large Telescope", joka vaihdettiin vuonna 1999 nimelle Square Kilometre Array, SKA) ehdotettiin Kiotossa URSI:n yleiskokouksessa vuonna 1993. Perusti Nan vuonna 1994 kollegoidensa Bo Pengin, Yuhai Qiun ja Shengyin Wun, kanssa BAO:n tutkimusryhmän tutkimaan KARST:ia joka olisi ollut kiinalainen SKA konsepti. KARST:ssa oli tarkoitus olla suurien radioteleskooppien joukko joka olisi toiminut yhdessä kuin yksi teleskooppi. KARST:n suunnittelu käynnistyi vuosina 1997–1998, ja se oli FAST teleskoopin ("Five hundred meter Aperture Spherical Telescope") edeltäjä. Nan oli keskeisessä roolissa kiinalaisten tahojen saamisessa mukaan KARST hankkeeseen, sekä myöhemmin FAST-projektin tutkimuksessa ja tuotekehityksessä. 13 vuoden tutkimusten ja ennakkotöiden jälkeen ja kun mukaan oli saatu noin 20 tahoa muun muassa Kiinan tiedeakatemia, Xidian yliopisto, Tsinghua-yliopisto, jne., hyväksyi Kansallinen kehitys- ja uudistuskomitea ("National Development and Reform Committee") FAST teleskooppi suunnitelman 10. heinäkuuta 2007.


title: Nan Rendong

text: Nan toimi pääinsinöörinä ja myöhemmin päätutkijana rakennusprojektissa ja oli kantava voima koko projektissa kaiken kaikkiaan. Erityisesti tekninen ja tieteellinen onnistuminen teknisesti haastavan aktiivisen heijastimen vaijeriverkkorakenteessa. FAST lautasantenni oli ensimmäisen kerran käytössä 25. syyskuuta 2016.


title: Nan Rendong

text: Hän kuoli keuhkosyöpään 15. syyskuuta 2016 Bostonissa Yhdysvalloissa.


Rotherhamin lasten hyväksikäyttöskandaali koostui järjestelmällisestä lasten seksuaalisesta hyväksikäytöstä pohjoisenglantilaisessa Rotherhamin kaupungissa Etelä-Yorkshiressa 1990-luvun alkupuolelta 2010-luvulle asti ja siihen liittyvästä paikallisviranomaisten haluttomuudesta reagoida tapauksiin. Enimmäkseen pakistanilaistaustaisten miesten uhreiksi joutui arviolta ainakin 1400 lasta.


title: Rotherhamin lasten hyväksikäyttöskandaali

text: Vaikka muun muassa nuorisotyöntekijät raportoivat tapauksista, vähätteli lastensuojelun johto ongelmia, eivätkä poliisit priorisoineet lasten seksuaalisen hyväksikäytön tutkintaa, vaan sen sijaan heillä oli halveksiva asenne uhreja kohtaan. Lisäksi tekijöiden etninen tausta haluttiin salata rasismisyytösten pelossa.


text: Vuonna 2002 sisäministeriön teettämässä raportissa kritisoitiin Rotherhamin viranomaisia välinpitämättömyydestä lasten hyväksikäyttöä kohtaan, mutta virkamiehet eivät reagoineet siihen, vaan väittivät ongelmien olevan liioiteltuja ja raportin olevan asenteellinen. Vasta vuonna 2010 annettiin ensimmäiset tuomiot: silloin tuomittiin viisi pakistanilaistaustaista miestä, joiden uhrit olivat 12–16-vuotiaita tyttöjä.


text: Elokuussa 2014 julkaistiin raportti joka arvioi, että noin 1400 lasta, heistä suurin osa valkoihoisia tyttöjä, oli joutunut seksuaalisen hyväksikäytön uhriksi Rotherhamissa vuosina 1997–2013, ja että tekijät olivat enimmäkseen pakistanilaistaustaisia miehiä. Uhreja raiskasivat useat henkilöt, ja tyttöjä myös kuljetettiin muille paikkakunnille. Heitä myös pakotettiin katsomaan raiskauksia, uhattiin aseilla ja pahoinpideltiin. Joidenkin päälle kaadettiin bensiiniä ja uhattiin sytyttää se. Osa tytöistä tuli raskaaksi. Jotkut uhreista alkoivat vahingoittaa itseään, tekivät itsemurhan tai joutuivat huumekoukkuun.


text: Lopulta rikoksia tutkimaan perustettiin tutkintaryhmiä, jotka ovat saaneet aikaan useita tuomiota. Esimerkiksi helmikuussa 2016 kolme veljestä ja heidän sukulaisensa tuomittiin lapsiin kohdistuneista seksuaalirikoksista 10–35 vuoden rangaistuksiin. Myös kaksi brittiläistä naista sai tuomion, toinen ehdollista ja toinen 13 vuotta vankeutta. Lokakuussa 2016 tuomittiin kahdeksan miestä: heidän tuomionsa olivat 5–19 vuotta. Helmikuussa 2017 kuusi miestä sai 10–20 vuoden tuomiot. Kaksi miehistä huusi "Allah akbar", kun heitä vietiin pois oikeussalista. Lokakuussa 2018 tuomion sai seitsemän miestä ja vuonna 2014 perustetulla Operation Stovewoodilla oli meneillään 22 tutkintaa, joissa oli noin 300 epäiltyä uhria ja 150 tekijää.


title: Ylihärmän kirkonkylä

text: Ylihärmän kirkonkylä on taajama, joka oli entisen Ylihärmän kunnan hallinnollinen keskus. Kuntaliitoksen jälkeen se on ollut osa Kauhavaa. Vuoden 2016 lopussa taajamassa oli 2 246 asukasta.


title: Kortesjärven kirkonkylä

text: Kortesjärven kirkonkylä on taajama, joka oli entisen Kortesjärven kunnan hallinnollinen keskus. Kuntaliitoksen jälkeen se on ollut osa Kauhavaa. Vuoden 2016 lopussa taajamassa oli 626 asukasta.


title: Paytrail

text: Paytrail Oyj on Suomen suurin verkkomaksamiseen erikoistunut yritys. Paytrailia valvovat samat Finanssivalvonnan viranomaiset kuin pankkejakin ja sen tarjoama maksunvälityspalvelu on suunniteltu siten, että vaikka siihen murtauduttaisiin, maksutiedot pysyvät salassa.


title: Paytrail

text: Verkkokauppiaiden pitää tehdä omat sopimukset kaikkien pankkien kanssa, joita heidän asiakkaansa käyttävät. Kun verkkokauppa linkitetään Paytrail-palveluun, maksunvälitys yksinkertaistuu siten, että kaupan asiakkaat maksavat ostoksensa Paytrailille, joka ottaa summasta osuutensa ja tilittää loput verkkokaupalle, mikä säästää verkkokauppiaan aikaa ja kuluja. Paytrailin asiakkaisiin kuuluu muun muassa Valtionkonttori, jonka kautta palvelua pääsee käyttämään noin tuhat julkisen alan toimijaa, esimerkiksi kunnat, Trafin ja Patentti- ja rekisterihallitus.


title: Paytrail

text: Lennu Keinänen oli perustanut opiskelukaverinsa kanssa yrityksen, joka teki verkkokauppoja. Hänen asiakkaansa tuskailivat rahanvälityksen kanssa. ”Jokaisen pankin kanssa piti tehdä erillinen sopimus maksuliikenteestä. Se oli yrittäjille työlästä ja kallista.” Keinänen huomasi uuden liikeidean ja perusti Niko Lehtosen kanssa Suomen verkkomaksut -yrityksen vuonna 2007. "Kovan jalkatyön" jälkeen yritys sai pankit kumppaneikseen ja siitä tuli Suomen ensimmäinen maksunvälityspalvelu, minkä ansiosta se kasvoi nopeasti.


title: Paytrail

text: Vuonna 2012 yritys työllisti 38 henkilöä, lähinnä Jyväskylässä, mutta sillä oli konttori myös Ruotsissa. Sen liikevaihto oli 3,4 miljoonaa euroa ja markkinaosuus Suomessa 60 prosenttia. Sillä oli noin 3500 verkkokauppa-asiakasta.


title: Paytrail

text: Yritys muutti nimensä Paytrailiksi vuonna 2013 lanseeratessaan uuden palvelunsa, Paytrail-tilin, jonka tavoitteena oli yksinkertaistaa maksamista verkkokaupassa. Tilin avulla verkosta ostaminen oli mahdollista yhdellä klikkauksella ja yksillä tunnuksilla. Asiakkaan ei siis tarvinnut enää erikseen rekisteröityä, syöttää toimitus- ja maksutietojaan tai varmentaa maksua verkkopankkitunnuksillaan. Vuoden liikevaihto oli 4,5 miljoonaa euroa.


title: Paytrail

text: Alkuvuoteen 2014 mennessä Paytrail keräsi osakeannilla yli 800 000 euroa. Annissa yhtiöön sijoitti 20 sijoittajaa, joista suurin oli Keski-Suomessa toimivan pääomasijoitusyhtiö Midinvest Management Oy:n hallinnoima rahasto. Lokakuussa 2014 yhtiön kautta oli kulkenut jo yli miljardin euron arvosta tuotteita ja palveluita. Puhelinta tai tablettia käytti maksamiseen noin 15 prosenttia Paytrailin asiakkaista. Joulukuussa 2014 tanskalainen maksuvälitykseen erikoistunut Nets osti 80 prosenttia Paytrail Oyj:stä. Paytrailin verkostoon kuului silloin noin 4 500 kauppiasta ja yli 10 000 verkkokauppaa ja -palvelua.


title: Paytrail

text: Maaliskuussa 2016 Paytrail aloitti yhteistyön American Expressin kanssa, joka tarjosi luotto- ja maksukortteja, matkashekkejä sekä matka- ja rahoituspalveluja maailmanlaajuisesti noin 70 miljoonalle kortinhaltijalle. Yhteistyön avulla Paytrailin asiakkailla on aiempaa monipuolisemmat toimintamahdollisuudet verkkokauppansa kansainvälistämisessä. Huhtikuussa 2016 Paytrailin avulla on ostettujen tuotteiden ja palveluiden arvo ylitti jo 2 miljardin euron rajan. Vuoden liikevaihto oli 8,7 miljoonaa euroa.


title: Paytrail

text: Keväällä 2017 Paytrail lähti ensimmäisten toimijoiden joukossa Otto-pankkiautomaatteja ylläpitävän Automatian tarjoamaan avoimeen mobiilimaksujärjestelmään. Siirto-järjestelmän avulla voi tehdä reaaliaikaisia rahansiirtoja kaupassa, verkkokaupassa ja kännyköiden kautta eri pankkien asiakkaiden välillä. Kesällä 2017 Nets osti loput 20 prosenttia Paytrailin osakkeista, kauppahinta oli noin 7,8 miljoonaa euroa. Yritys työllisti silloin yli 50 asiantuntijaa.


title: Paytrail

text: Yritys teki Kauppalehden syksyllä 2018 tekemän selvityksen mukaan "kannattavaa ja kovaa kasvua".


title: Paytrail

text: Paytrail julkaisee vuosittain Verkkokaupan trendit -selvityksen ja verkkokaupparaportteja, jotka kertovat siitä, miten suomalaiset ostavat verkosta. Vuoden verkkokauppavaikuttaja -kilpailun avulla se haluaa lisätä verkkokaupan arvostusta ja nostaa ansioituneita tekijöitä esiin. Vuoden 2018 vaikuttajaksi valittiin Varustelekan perustaja Valtteri Lindholm.


title: Veli Liikanen

text: Veli Liikanen (s. 1979) on mikkeliläinen nuorisotutkija ja Vihreiden varapuheenjohtaja (2017–). Hän on Mikkelin kaupunginvaltuutettu (2012–) ja kaupunkiympäristölautakunnan puheenjohtaja sekä Etelä-Savon maakuntahallituksen jäsen ja maakuntavaltuuston varajäsen.


title: Veli Liikanen

text: Liikanen kirjoitti ylioppilaaksi Mikkelin yhteiskoulun lukiosta 1998. Hän valmistui filosofian maisteriksi Jyväskylän yliopistosta (pääaine ekologia ja ympäristönhoito) 2008. Hän työskentelee tutkijana Kaakkois-Suomen ammattikorkeakoulussa, nuorisoalan tutkimus- ja kehittämiskeskus Juveniassa.


title: Veli Liikanen

text: Liikanen on tullut politiikkaan kansalaisjärjestöaktivismin kautta. Erityisesti Liikanen on toiminut Luonto-Liitossa ja Maan ystävissä (muun muassa Polttava kysymys -ilmastokampanja). Politiikassa hän ollut mukana vuodesta 2011 ja Mikkelin kaupunginvaltuustossa vuodesta 2012. Hän on toiminut Vihreissä puoluehallituksessa ja ilmastotyöryhmän puheenjohtajana. Vuoden 2017 puoluekokouksessa Liikanen valittiin Vihreiden varapuheenjohtajaksi yhdessä Maria Ohisalon ja Hanna Halmeenpään kanssa.


title: Veli Liikanen

text: Liikanen on naimisissa ja hänellä on kaksi kouluikäistä lasta.


title: Järvenkylä

text: Järvenkylä voi tarkoittaa:


title: Palosuo (Sauvo)

text: Palosuo () on kylä Sauvon kunnassa Varsinais-Suomessa. Kylä sijaitsee kunnan eteläosassa Rajalahdentien varrella. Kylässä on sijainnut Palosuon kansakoulu.


title: Palosuo (Sauvo)

text: Palosuon kyläalue sijaitsee Palosuonmäen ympäristössä. Kylän harva asutus seuraa kylän halki kulkevaa tietä. Palosuonmäellä on pronssikautinen röykkiöhauta.


title: Keski-Pohjanmaan vartio

text: Keski-Pohjanmaan vartio oli paikallinen suojeluskuntalehti, jota julkaistiin vuosina 1923-1944. Lehdessä julkaistiin mm. historiikkeja, urheiluosastoa, pakinoita, ase-esittelyjä ja kirja-arvioita. Lehden näköispainoksia pääsee lukemaan Kansalliskirjaston sivuilta.


title: Maco Oey

text: Maco Oey (oik. Marco Oey, s. 15. kesäkuuta 1965 Saksa) on suomalainen muusikko. Hän aloitti levytysuransa vuonna 1986.


title: Maco Oey

text: Oey on sanoittanut ja säveltänyt muutamaa poikkeusta lukuun ottamatta kaikki levyttämänsä kappaleet.


title: Gunnesburyn hautausmaa

text: Gunnesburyn hautausmaa on brittiläinen Lontoon Kensingtonissa sijaitseva hautausmaa. Se perustettiin vuonna 1929 alun perin Rothschild-suvulle kuuluneelle maa-alueelle. Hautausmaa sijaitsee Gunnesburyn puiston vieressä.


title: Gunnesburyn hautausmaa

text: Hautausmaan eteläinen osa on varattu katolisten hautausmaaksi, ja sinne on haudattu erityisesti puolalaisia. Hautausmaan roomalaiskatolinen kappeli tuhoutui pommituksissa toisessa maailmansodassa.


title: Gunnesburyn hautausmaa

text: Gunnesburyn hautausmaalle on haudattu muun muassa seuraavat henkilöt:


title: Aberffraw

text: Aberffraw on on kylä ja kunta ("community") Angleseyn saarella Walesissa. Paikka oli historiallisesti Gwyneddin hallitsijoiden keskus. Nykyisin paikalla on pieni kylä, jonka asukasluku oli vuonna 2011 620.


title: Aberffraw

text: Aberffraw sijaitsee Walesiin kuuluvan Angleseyn saaren lounaisosassa Ffraw-joen estuaarilla. Joki laskee mereen muodostaen Aberffrawlahden. Aberffrawin nimi viittaa paikkaan joen suulla ("Aber") ja samaan tapaan nimetyt paikat ovat yleisiä myös muualla Walesissa, Bretagnessa ja Skotlannissa.


title: Aberffraw

text: Arkeologisten löydösten perusteella nykyisen Aberffrawin paikkeille rakennettiin roomalainen linnoitus ensimmäisellä vuosisadalla ajanlaskun alun jälkeen. Roomalaiset olivat tehneet sotaretken Angleseylle Paulinuksen johdolla vuonna 60 jaa. ja itse linnoitus lienee rakennettu Britannian kuvernööri Agricolan kaudella. Paikkaa jälleenlinnoitettiin roomalaisajan jälkeen 400- tai 500-luvuilla. Jälleenlinnoittaminen on saattanut liittyä Gwyneddin hovin perustamiseen. Alueen hallitsijoiden perimätiedon mukaan he polveutuivat 400-luvulla eläneestä Cunedda fab Edernistä. Kuninkaallinen keskus paikasta oli tullut joka tapauksessa viimeistään 600-luvulla. Aberffraw ei ollut kuitenkaan paikallisten hallitsijoiden ainut keskus, vaan kuninkaat hallitsivat usein useista eri paikoista käsin.


title: Aberffraw

text: Aberffrawin lähellä sijaitsevalta Llangadwaladrin kirkolta on löydetty latinaksi kirjoitettu viittaus vuonna 625 kuolleeseen kuningas Cadfaniin ja itse kirkko on nimetty hänen poikansa Cadwaladrin mukaan. Aberffraw oli Gwyneddin pääkaupunki tai yksi pääkaupungeista myös kuningaskunnan niin sanotun toisen dynastian kaudella vuodesta 825. Kuningas Gruffudd ap Cynanin tai Owain Gwyneddin kaudella paikalle rakennettiin romaaniseen tyyliin tehty kivikirkko. Kirkon kivitöitä on pidetty yhtenä parhaiten säilyneistä esimerkeistä kyseisen kauden ajan Walesista. Englannin kuningas Edvard I kukisti viimeisen Gwyneddin paikallisen kuninkaan Llywelyn ap Gruffuddin vuonna 1282. Llywelynin kuoleman jälkeen monet paikan rakennuksista purettiin. Nykyisin paikalla on pieni kylä.


title: Aberffraw

text: Aberffrawin asukasluku oli vuoden 2011 väestönlaskennan mukaan 620. Samana vuonna 67,5 % alueen asukkaista ilmoitti osaavansa kymriä.


title: Finnish Comms Awards

text: Finnish Comms Awards on Markkinoinnin, teknologian ja luovuuden liiton (MTL) järjestämä markkinointiviestintäalan kilpailu.


title: Batysfääri

text: Batysfääri eli syvyyspallo on ihmisen kuljettamaan pystyvä epäitsenäinen sukelluslaite.


title: Batysfääri

text: Ensimmäisen batysfäärin rakensivat luonnontutkija William Beebe ja insinööri Otis Barton vuonna 1930. Laite oli teräksinen jalaksin varustettu pallo johon mahtui kaksi miestä ja joka suljettiin ulkopuolelta pulttaamalla. Laitteessa oli vahva nostovaijeri jonka kyljessä olivat sähkö- ja puhelinkaapelit. Ensimmäiset sukellukset tapahtuivat noin 500 metrin syvyyteen.


title: Batysfääri

text:
Laitteen heikkous oli sen vaatima raskas nostovaijeri joka rajoitti toimintaa. Samoin sillä sukeltaminen oli riskialtista, koska sen sisältä pelastaminen olisi ollut liki mahdotonta.
Beebe luopui sukeltamisesta vuonna 1934 voimiensa vähetessä ja siirtyi perehtymään yksinomaan trooppiseen eläintieteeseen Trinidadin saarelle jossa hän myös myöhemmin kuoli.


title: Batysfääri

text: Barton jatkoi sukeltamista parannetun laitteen, bentoskoopin, avulla aina vuoteen 1950. Hän kehitti laitteistoon ulkopuoliset valonheittimet sekä ulkopuoliset mekaaniset käsivarret.


title: Batysfääri

text: Sukelluspalloa tai siitä edelleen kehitettyä sukelluskelloa käytetään edelleen. Nykyään niissä on omat voimanlähteet ja kelluntasäiliöt, ja ne saavat käyttövoimansa umbilikaalin kautta, eli ne ovat etupäässä eräänlaisia vaijeriohjattuja pienoissukellusveneitä. Nykyisin niiden olennaisin osa ovat merivesihydrauliset mekaaniset kourat eli manipulaattorit.


title: Anarawd ap Rhodri Mawr

text: Anarawd ap Rhodri Mawr oli Walesissa sijainneen Gwyneddin kuningaskunnan hallitsija vuosina 878–916 ja mahdollisesti oman aikanasa voimakkain walesilainen hallitsija.


title: Anarawd ap Rhodri Mawr

text: Anarawd ap Rhodri oli Gwyneddin kuningas Rhodri Mawrin poika. Joidenkin lähteiden mukaan hänellä oli viisi veljeä. Anarawd nousi Gwyneddin kuninkaaksi vuonna 878. Walesilaisen munnki Asserin kirjoitusten mukaan Anarawd liittoutui 880-luvulla Northumbrian viikinkikuninas Guthfrithin kanssa Wessexin kuninas Alfred Suurta vastaan. Hänen sanotaan olleen lähellä myös Deheubarthin, Dyfedin, Glywysingin, Gwentin ja Brycheiniogin yhdistämistä Gwyneddin alaisuuteen. Muut Walesin kuninkaat estivät kuitenkin alueen yhdistymisen liittoutumalla Anarawdia vastaan Alfred Suuren kanssa. Myös Anarawd vaihtoi lopulta puolia 890-luvulla. Suurin osa Walesia oli näin tuolloin myös Alfredin yliherruuden alaisena.


title: Anarawd ap Rhodri Mawr

text: Anaeawdin mainitaan tehneen sotaretkiä yhdessä englantilaisten kansssa Alfredin vaikutusvallan uolkopuolelle jääneen Ceredigionin alueella vuonna 895. Anarawd kuoli vuonna 916. Bruty Tywysogyonin kronikka kutsuu häntä nimellä brittien kuninkaaksi eli "Brenhin y Bryttanyeit", mikä lienee osoitus hänen asemastaan Walesin voimakkaimpana paikallisena hallitsijana.


title: Ampumahiihdon Suomen-mestaruuskilpailut 2010

text: Vuoden 2010 ampumahiihdon Suomen-mestaruuskilpailut järjestettiin Kauhajoella, Sotkassa 22.–24. tammikuuta 2010. Kilpailujen järjestävä seura oli Kauhajoen Karhu. Suomen-mestaruuksista kilpailtiin viesteissä, pikakilpailuissa ja takaa-ajoissa. Tämä on toistaiseksi viimeisin kerta, kun ampumahiihdon SM-kilpailuissa on käyty takaa-ajokilpailu. Vuoden 2010 SM-kilpailuissa siirryttiin nykyisin käytössä olevaan kilpailuformaattiin, jossa mitalit ratkotaan yhden viikonlopun aikana ja yhdellä paikkakunnalla, mutta kilpailtavia lajeja on vain kolme. Kauhajoella kilpailtiin samalla myös veteraanisarjojen SM-mitaleista.


text: Päivämäärä: 22. tammikuuta


text: Päivämäärä: 23. tammikuuta


text: Päivämäärä: 24. tammikuuta


title: Ampumahiihdon Suomen-mestaruuskilpailut 2019

text: Vuoden 2019 ampumahiihdon Suomen-mestaruuskilpailut järjestetään Hämeenlinnan Ahvenistossa 29.–31. maaliskuuta 2019. Kilpailujen järjestävä seura on Ahveniston Ampumahiihtäjät. Suomen-mestaruudet ratkaistaan viesteissä, pikakilpailuissa ja yhteislähdöissä. Myös nuorten SM-viestimitaleista kilpaillaan samoissa kilpailuissa.


text: Päivämäärä: 29. maaliskuuta


text: Päivämäärä: 30. maaliskuuta


text: Päivämäärä: 31. maaliskuuta


title: Tanssilattialla (Anssi Kelan kappale)

text: ”Tanssilattialla” on suomalaisen laulaja-lauluntekijän Anssi Kelan kappale, joka julkaistiin promosinglenä toukokuussa 2015. Kappale on toinen singlejulkaisu Kelan kuudennelta sooloalbumilta "Nostalgiaa".


title: Tanssilattialla (Anssi Kelan kappale)

text: ”Tanssilattialla” rakentuu bassokuvion ympärille, jota Kela oli kantanut mukana pitkään. Lisättyään taustalle rummut hän kuitenkin totesi, että bassolinjan oli ”liian monimutkainen” ja päätti yksinkertaistaa sitä. Kappaleen kitararaidat on soitettu Fender Custom Shopin Nile Rodgers Hitmaker Starocaster -replikakitaralla. Sanoitukset pohjautuvat tositarinaan; Kela oli yhtyeineen esiintymässä Ruotsin-risteilyllä ja konsertin jälkeen hän kiinnitti huomion tanssilattialla olevaan mieheen, joka ”toiveikkaana lähestyi naisryhmiä tullakseen kerta toisensa jälkeen torjutuksi.” Kela myöhemmin totesi: ”Välillä törmää vaan asioihin tai ilmiöihin, joita tulee myöhemmin käyttämään biisiin. Tämä oli sellainen.” Kappaleeseen kuvattin myös Matti Vesasen ja Joonas Laaksoharjun ohjaama musiikkivideo.


title: Tanssilattialla (Anssi Kelan kappale)

text: ”Tanssilattialla” nousi parhaimmillaan Suomen radiosoittolistan sijalle 52 viikoksi. Yhteensä listaviikkoja kappaleelle kertyi seitsemän.


title: Emma McKeon

text: Emma McKeon (s. 24. toukokuuta 1994) on australialainen uimari. Hän on voittanut olympiakultaa ja maailmanmestaruuden 4 × 100 metrin vapaauintiviestissä sekä saavuttanut useita muita arvokisamitaleja vuodesta 2010 alkaen.


title: Emma McKeon

text: McKeon saavutti ensimmäisen arvokisamitalinsa lyhyen radan MM-kilpailuissa 2010 Dubaissa, jossa hän ui 4 × 100 metrin sekauintiviestin alkuerissä Australian pronssijoukkueessa. Lisäksi hän sijoittui 4 × 100 metrin vapaauintiviestissä neljänneksi, 100 metrin vapaauinnissa kahdeksanneksi ja 50 metrin vapaauinnissa yhdeksänneksi. Hän palasi arvokilpailuihin pitkän radan MM-kilpailuissa 2013 Barcelonassa, jossa hän saavutti 4 × 100 metrin vapaauintiviestin loppukilpailussa hopeaa ja ui alkuerissä 4 × 200 metrin vapaauintiviestissä ja 4 × 100 metrin sekauintiviestissä , joissa Australia myös saavutti hopeaa.


title: Emma McKeon

text: Vuonna 2014 McKeon saavutti Kansainyhteisön kisoissa Glasgow'ssa neljä kultamitalia ja kaksi hopeaa. Kultamitalit tulivat 200 metrin vapaauinnista ja kolmesta viestistä. Pronssia hän sai 100 metrin vapaauinnissa ja 100 metrin perhosuinnissa. Tyynenmeren-mestaruuskilpailuissa 2014 Gold Coastissa hän saavutti hopeaa 4 × 200 metrin vapaauintiviestissä.


title: Emma McKeon

text: Kazanin MM-kilpailuissa 2015 McKeon voitti kultaa 4 × 100 metrin vapaauintiviestissä sekä sai pronssia 4 × 100 metrin sekauintiviestissä. Henkilökohtaisissa lajeissa hän sijoittui 200 metrin vapaauinnissa seitsemänneksi. Rio de Janeiron olympialaisissa 2016 hän voitti kultaa 4 × 100 metrin vapaauintiviestissä sekä saavutti hopeaa 4 × 200 metrin vapaauintiviestissä ja 4 × 100 metrin sekauintiviestissä sekä vielä pronssia 200 metrin vapaauinnissa. Hän sijoittui kuudenneksi 100 metrin perhosuinnissa.


title: Emma McKeon

text: Budapestin MM-kilpailuissa 2017 McKeon nappasi kuusi mitalia. Hän saavutti hopeaa 200 metrin vapaauinnissa, 100 metrin perhosuinnissa, 4 × 100 metrin vapaauintiviestissä ja sekajoukkueiden 4 × 100 metrin sekauintiviestissä sekä pronssia 4 × 200 metrin vapaauintiviestissä ja 4 × 100 metrin sekauintiviestissä. Lisäksi hän sijoittui kahdeksanneksi 100 metrin vapaauinnissa.


title: Emma McKeon

text: Vuonna 2018 McKeon saavutti kuusi mitalia sekä Gold Coastin Kansainyhteisön kisoissa että Tyynenmeren-mestaruuskilpailuissa Tokiossa. Kansainyhteisön mestaruuden hän voitti 100 metrin perhosuinnissa ja kolmessa viestissä, ja pronssille hän sijoittui 200 metrin vapaauinnissa ja 200 metrin perhosuinnissa. Australian 4 × 100 metrin vapaauintiviestin voittoaika 3.30,05 oli uusi maailmanennätys. Tyynenmeren-mestaruuden McKeon voitti neljässä viestissä, ja pronssia tuli 50 metrin vapaauinnista ja 100 metrin perhosuinnista.


title: Emma McKeon

text: Emma McKeonin molemmat vanhemmat ovat olleet maajoukkueuimareita. Isä Ron McKeon kilpaili vuosien 1980 ja 1984 olympialaisissa ja äiti Susie (o.s. Woodhouse) osallistui vuonna 1982 Kansainyhteisön kisoihin. Eno Rob Woodhouse saavutti olympiapronssia 400 metrin sekauinnissa Los Angelesissa 1984. Emma McKeonin veli David kilpaili uimarina Lontoon olympialaisissa 2012.


title: Shayna Jack

text: Shayna Jack (s. 6. marraskuuta 1998 Sunnybank, Australia) on australialainen uimari. Hän on voittanut viesteissä useita arvokilpailumitaleja vuodesta 2017 alkaen.


title: Shayna Jack

text: Jack saavutti ensimmäiset arvokisamitalinsa Budapestin pitkän radan MM-kilpailuissa 2017. Hän saavutti hopeaa 4 × 100 metrin vapaauintiviestissä ja sekajoukkueiden 4 × 100 metrin sekauintiviestissä sekä pronssia 4 × 200 metrin vapaauintiviestissä ja 4 × 100 metrin sekauintiviestissä. Hän sijoittui 13:nneksi 50 metrin vapaauinnissa.


title: Shayna Jack

text: Vuonna 2018 Jack voitti Gold Coastin Kansainyhteisön kisoissa kultaa 4 × 100 metrin vapaauintiviestissä maailmanennätysajalla 3.30,05. Hän sijoittui sekä 50 metrin että 100 metrin vapaauinnissa neljänneksi. Tyynenmeren-mestaruuskilpailuissa 2018 Tokiossa hän voitti kultaa 4 × 100 metrin vapaauintiviestissä.


title: Bacchus Marsh

text: Bacchus Marsh on kaupunki Australiassa, Victorian osavaltiossa. Kaupungissa oli 17 303 asukasta vuoden 2016 väestönlaskennassa, ja se sijaitsee 51 kilometriä Melbournesta luoteeseen. Kaupungin perusti William Henry Bacchus vuonna 1838. Nykyään kaupungissa on kevyttä teollisuutta, kuten muovituotteiden ja vaatteiden tuotantoa. Englannin ohella kaupungissa puhutaan jonkin verran pandžabia, italiaa ja kreikkaa.


title: B-17B

text: B-17B oli jäävuori, joka oli kaksi kertaa Manhattanin kokoinen. Se kellui Eteläisellä jäämerellä noin 1 700 kilometriä Länsi-Australian rannikolta. B-17B mitattiin noin 140 neliökilometrin laajuiseksi.


title: Miami-Daden piirikunta

text: Miami-Daden piirikunta () on Yhdysvaltojen Floridan osavaltiossa sijaitseva piirikunta. Sen väkiluku oli 2 498 018 vuonna 2010 ja sen pinta-ala on 6 296,72 neliökilometriä. Piirikunnan suurin kaupunki Miami on myös sen hallintokeskus.


title: Miami-Daden piirikunta

text: Piirikunnan asukkaista 67,7 prosenttia on latinalaisamerikkalaisia, 16,1 prosenttia mustia ja 13,6 prosenttia valkoisia. 74,4 prosenttia puhuu muita kieliä kuin englantia. 76,7 prosenttia asukkaista on Yhdysvaltain kansalaisia. Piirikunnan väestön keski-ikä on 39,9 vuotta.


title: Bairnsdale

text: Bairnsdale on kaupunki Australiassa, Victorian osavaltiossa. Kaupungissa oli 12 950 asukasta vuoden 2016 väestönlaskennassa, ja se sijaitsee 275 kilometriä Melbournesta itään. Bairnsdale on nimetty Skotlannissa, Skyen saarella sijaitsevan Bernisdale-nimisen kylän mukaan. Nykyään kaupungissa on kevyttä teollisuutta, kuten nahan ja vaatteiden tuotantoa. Englannin ohella kaupungissa puhutaan jonkin verran kiinaa, italiaa ja vietnamia.


title: Bendigo

text: Bendigo on kaupunki Australiassa, Victorian osavaltiossa. Kaupungissa oli 92 384 asukasta vuoden 2016 väestönlaskennassa, ja se sijaitsee noin 150 kilometriä Melbournesta luoteeseen. Kaupungin nimi oli Sandhurst vuoteen 1891 asti, jolloin se sai nykyisen nimensä. Nykyään kaupungissa on kevyttä teollisuutta, kuten raudan ja vaatteiden tuotantoa. Turismi on myös tärkeä tulonlähde kaupungille. Kaupungin asukkaista noin 15 prosenttia on syntynyt Australian ulkopuolella.


title: Bendigo

text: Vuoden lämpimintä aikaa on tammikuu, jolloin keskimääräinen ylin lämpötila on lähes 30 °C. Viileintä on kesäkuusta syyskuuhun, jolloin keskimääräinen alin jää viiden asteen alapuolelle. Sadetta saadaan ympäri vuoden, eniten heinäkuussa.


title: Bendigo

text: Bendigon stadion on Keski-Victorian suurimpia urheilutapahtumien järjestämispaikkoja. Sen katsomoon mahtuu 4000 katsojaa. Stadion on kahden koripallojoukkueen ja yhden lentopallojoukkueen kotisali.


title: Bendigo

text: Bendigossa järjestettiin suunnistuksen maailmanmestaruuskilpailut 1985 ja jääkiekon alle 18-vuotiaiden Aasian ja Oseanian mestaruuskilpailut vuonna 1988.


title: Castlemaine

text: Castlemaine on kaupunki Australiassa, Victorian osavaltiossa. Kaupungissa oli 9 933 asukasta vuoden 2016 väestönlaskennassa, ja se sijaitsee 126 kilometriä Melbournesta luoteeseen. 1850–1880-luvuilla kaupungin lähistöllä kaivettiin kultaa. Nykyään kaupunki on maatalouden keskus, ja siellä on hieman kevyttä teollisuutta. Kaupungin asukkaista noin 22 prosenttia on syntynyt Australian ulkopuolella.


title: Castlemaine

text: Vuoden lämpimintä aikaa on helmikuu, jolloin keskimääräinen ylin lämpötila on lähes 28 °C. Viileintä on heinäkuussa syyskuuhun, jolloin keskimääräinen alin jää kolmeen asteeseen. Sadetta saadaan varsin tasaisesti ympäri vuoden, eniten elokuussa 67 mm.


title: Colac

text: Colac on kaupunki Australiassa, Victorian osavaltiossa. Kaupungissa oli 11 890 asukasta vuoden 2016 väestönlaskennassa, ja se sijaitsee 137 kilometriä Melbournesta lounaaseen. Maatalous, ruoantuotanto ja metsänhoito ovat tärkeitä elinkeinoja. Kaupungin asukkaista noin 15 prosenttia on syntynyt Australian ulkopuolella.


title: Drouin

text: Drouin on kaupunki Australiassa, Victorian osavaltiossa. Kaupungissa oli 11 889 asukasta vuoden 2016 väestönlaskennassa. Kaupungin asukkaista noin 20 prosenttia on syntynyt Australian ulkopuolella.


title: Horsham (Australia)

text: Horsham on kaupunki Australiassa, Victorian osavaltiossa. Kaupungissa oli 15 630 asukasta vuoden 2016 väestönlaskennassa, ja se sijaitsee 290 kilometriä Melbournesta luoteeseen. Nykyään kaupungin lähialueet ovat tärkeitä maatalousalueita, joissa kasvatetaan esimerkiksi hedelmiä. Kaupungin asukkaista noin 13 prosenttia on syntynyt Australian ulkopuolella.


title: Wilho Ahola

text: Kustaa Wilho Ahola (16. lokakuuta 1877 Oulu – 5. toukokuuta 1956 Helsinki) oli vakuutusneuvos, joka toimi lähes 50 vuotta vakuutusyhtiö Kalevan palveluksessa.


title: Wilho Ahola

text: Wilho Aholan vanhemmat olivat merimies Vilho Ahola ja Margareta Elisabet Mäkelä ja puoliso vuodesta 1910 SOK:n pääkassanhoitaja Maria Dagmar Löfberg (k. 1948). Ahola pääsi ylioppilaaksi Oulun lyseosta 1899 ja tuli vakuutusyhtiö Kalevaan töihin seuraavana vuonna. Yhtiön hankintapäällikkö hän oli vuodesta 1905, apulais- ja hankintajohtaja sekä johtokunnan jäsen vuodesta 1913, hallituksen jäsen vuodesta 1934 ja hallintoneuvoston jäsen vuodesta 1946. Hän oli Kalevan asiamieslehden päätoimittaja 1908–1947. Tapaturmavakuutusyhtiö Louhen perustaja ja hallituksen jäsen Ahola oli vuodesta 1917. Hän toimi myös jälleenvakuutusyhtiö Varman hallituksessa ja oli Suomen Vakuutusyhdistyksen hallituksen jäsen. Vakuutusneuvoksen arvon 1947 eläkkeelle jäänyt Ahola sai vuonna 1937. Urheilukalastusta harrastanut Ahola toimi Suomen Urheilukalastajien liiton hallituksessa vuodesta 1929 vuoteen 1947, jolloin hänet nimitettiin liiton kunniajäseneksi.


title: Sunbury

text: Sunbury on kaupunki Australiassa, Victorian osavaltiossa. Kaupungissa oli 34 425 asukasta vuoden 2016 väestönlaskennassa, ja se sijaitsee 39 kilometriä Melbournesta luoteeseen. Nykyään Sunbury on esikaupunkimainen alue Melbournen metroalueen laitamilla. Sunburyn lähialueilla viljellään paljon esimerkiksi vehnää, kauraa ja ohraa. Kaupungin asukkaista noin 21 prosenttia on syntynyt Australian ulkopuolella.


title: Traralgon

text: Traralgon on kaupunki Australiassa, Victorian osavaltiossa. Kaupungissa oli 25 482 asukasta vuoden 2016 väestönlaskennassa, ja se sijaitsee Melbournesta kaakkoon. Kaupunki perustettiin 1840-luvulla, ja nykyään siellä tuotetaan esimerkiksi paperia ja vaatteita. Kaupungin asukkaista noin 20 prosenttia on syntynyt Australian ulkopuolella.


title: Wangaratta

text: Wangaratta on kaupunki Australiassa, Victorian osavaltiossa. Kaupungissa oli 18 567 asukasta vuoden 2016 väestönlaskennassa, ja se sijaitsee Melbournesta koilliseen. Nykyään kaupungissa tuotetaan esimerkiksi villaa, maitotuotteita ja vehnää. Se on myös suosittu turistikohde. Kaupungin asukkaista noin 16 prosenttia on syntynyt Australian ulkopuolella.


title: Sivuliike

text: Sivuliike tarkoittaa Suomessa ulkomaisen yhteisön tai säätiön osaa, joka harjoittaa Suomessa jatkuvaa liike- tai ammattitoimintaa Suomessa sijaitsevasta kiinteästä toimipaikasta käsin. Sivuliike ei ole itsenäinen oikeushenkilö, vaan ulkomaisen toimijan osa, joka harjoittaa toimintaa ulkomaisen toimijan nimiin ja lukuun.


title: Sivuliike

text: Sivuliike rekisteröidään kaupparekisteriin. Sivuliikkeen nimessä on oltava lisäys, että se on sivuliike. Tämä voidaan tehdä esimerkiksi liittämällä nimen loppuun sanat "Suomen sivuliike".


title: Sivuliike

text: Sivuliikkeen sijaan ulkomainen toimija voi perustaa Suomeen myös tytäryhtiön.


title: Kauppalaiva

text: Kauppalaiva on merenkulkuun käytettävä laiva, joka kuljettaa lastia tai ihmisiä maksua vastaan. Yhdysvaltojen rannikkovartiosto on määritellyt kauppalaivan miksi tahansa alukseksi, joka osallistuu kaupankäyntiin tai kuljettaa ihmisiä maksua vastaan. Nykyisin kauppalaivat purjehtivat usein sen maan lipun alla, jolta ne ovat saaneet työvoiman ja palvelun suotuisilla ehdoilla. Tätä kutsutaan mukavuuslipun alla purjehtimiseksi.


title: Kauppalaiva

text: Sota-aikana kauppalaivoja voidaan käyttää myös sotilaallisiin tarkoituksiin kuten sotilaskaluston- ja/tai henkilöstön kuljettamiseen.


title: Jouna Alameri

text: Jouna Olavi Alameri, vuoteen 1936 Almberg (28. elokuuta 1895 Oulu – 3. elokuuta 1976) oli everstiluutnantti, joka toimi muun muassa Ilmavoimien esikunnan esikuntapäällikkönä ja ilma- ja väestönsuojelun tehtävissä.


title: Jouna Alameri

text: Jouna Alameren vanhemmat olivat insinööri Albert Julius Almberg ja Eva Helena Rosengren ja puoliso vuodesta 1925 Aune Hannele Blomstedt, arkkitehti Yrjö Blomstedtin tytär. Alameri kävi Vöyrin sotakoulun, suoritti sotakorkeakoulun ensimmäisen ilmakomentajakurssin ja opiskeli School of Army Cooperation -oppilaitoksessa. Puolustusvoimien palveluksessa hän oli vuodesta 1918, ensin komppanian ja patterin päällikkönä ja sitten laivueen, eskaaderin ja lentorykmentin komentajana vuoteen 1935. Ilmavoimien esikunnan koulutusosaston päälikkö hän oli 1935 ja ilmavoimien esikunnan päällikkö 1935–1940. Viimeksi mainittuna vuonna hän toimi lentorykmentin ja maavoimien ilmakomentajana ja Oulun läänin väestönsuojelutarkastajana, vuonna 1941 hänestä tuli III armeijakunnan ilmasuojelukomentaja. Päämajassa hän toimi ilmasuojelukomentajana 1941–1943 ja Pohjois-Suomen ilmasuojelujoukkojen komentajana 1943–1944. Evakuointikeskus Roin komentaja Alameri oli 1944 ja Oulun läänin väestönsuojelutarkastaja 1944–1945. Suomen Puunjalostusteollisuuden Työnantajaliiton palvelukseen hän tuli kamreeriksi ja konttoripäälliköksi vuonna 1945, erottuaan vakinaisesta palveluksesta.


title: Jouna Alameri

text: Alameren tytär Eila Erika (s. 1928) avioitui vuonna 1953 päätoimittaja Simopekka Nortamon kanssa.


title: Paterson Clarence Hughes

text: Paterson Clarence ”Pat” Hughes (19. syyskuuta 1917 – 7. syyskuuta 1940) oli australialainen lentäjä ja hävittäjä-ässä. Hän saavutti lentäjänuransa aikana 14 vahvistettua ilmavoittoa ja oli menestyksekkäin australialainen hävittäjä-ässä taistelussa Britanniasta. Hän menehtyi taistelulennolla tuntemattomasta syystä, ja hänelle myönnettiin postuumi Distinguished Flying Cross -kunniamerkki.


title: Paterson Clarence Hughes

text: Hughes syntyi Numerallassa Uudessa Etelä-Walesissa 12-lapsiseen perheeseen. Hänen isänsä nimi oli samoin Paterson Clarence Hughes ja äitinsä nimi Carolina Christina Vennel. Hän kiinnostui ilmailusta jo nuorella iällä ja rakenteli lentokoneiden pienoismalleja. Hän oli myös taitava jalkapalloilija ja uimari.


title: Paterson Clarence Hughes

text: Hughes liittyi tammikuussa 1936 Australian kuninkaallisiin ilmavoimiin kadettina Point Cookissa Victoriassa. Hän matkusti vuoden kuluttua Britanniaan, missä hän palveli 64. laivueessa hävittäjälentäjänä kaksi ja puoli vuotta.


title: Paterson Clarence Hughes

text: Marraskuussa 1939 Hughes ylennettiin väliaikaisesti yliluutnantiksi ja hänestä tuli lentueen komentaja 234. laivueeseen. Hän johti 8. heinäkuuta 1940 kolmen Supermarine Spitfiren ryhmää, joka pudotti saksalaisen Junkers Ju 88 -pommikoneen lähellä Land’s Endiä Cornwallissa. 28. heinäkuuta hän osallistui toisen Junkers Ju 88:n pudottamiseen lähellä Plymouthia. 1. elokuuta hänet siirrettiin tilapäisesti organisoimaan 247. laivuetta, mutta hän palasi 234. laivueen riveihin 14. elokuuta ja jatkoi menestyksekästä ilmavoittojen sarjaansa. Hänelle oli tyypillistä tuhota viholliskone hyvin läheltä ammutulla konekivääritulella.


title: Paterson Clarence Hughes

text: Hughes menehtyi 7. syyskuuta 1940 taistelulennolla. Hän oli ottanut kohteekseen Dornier Do 17 -pommikoneen, jota lähestyi tapansa mukaisesti hyvin lähelle. Hän mahdollisesti törmäsi Dornieriin, sen räjähdyksestä syntyneet sirpaleet saattoivat tuhota hänen Spitfirensä tai hänen siipimiehensä ampui vahingossa häntä yrittäessään tulittaa Dornieria. Hänelle myönnettiin lokakuussa 1940 postuumi Distinguished Flying Cross -kunniamerkki


title: Paterson Clarence Hughes

text: Hughes avioitui 1. elokuuta 1940 Kathleen Agnes Brodrickin kanssa Bodminissa Cornwallissa.


title: Paterson Clarence Hughes

text: Hughes on haudattu Kingston upon Hulliin.


title: Siksalo

text: Siksalo () on kylä Salon kaupungin Särkisalossa. Siksalo sijaitsee Ulkoluodon saarella.


title: Siksalo

text: Siksalo sijaitsee Ulkoluodon läntisellä niemekkeellä. Rekisterikylään kuuluvat myös saaret Ramsö ja Grytholmen, sekä muita pienempiä saaria Ulkoluodon länsipuolelta. Varsinaisen kyläalueen halki kulkee Siksalon drumliini. Siksalossa on vain vähän asutusta Siksalan maatilan omistaessa suurimman osan kylän alasta. Kylän ranta-alueilla on kesäasutusta.


title: Siksalo

text: On mahdollista, että Särkisalon suomenkielinen nimi on juonnettu Siksalon kylän nimestä.


title: Viimeinen yö

text: ”Viimeinen yö” on suomalaisen laulaja-lauluntekijän Anssi Kelan kappale, joka julkaistiin promosinglenä elokuussa 2015. Kappale on kolmas singlejulkaisu Kelan kuudennelta sooloalbumilta "Nostalgiaa".


title: Viimeinen yö

text: Kela kirjoitti kappaleen alun perin vuonna 2011. Hän äänitti siitä version viidennelle sooloalbumilleen Roxy Music -yhtyeen ”Avalon”-kappaleen hengessä, mutta ei ollut tyytyväinen lopputulokseen. Kela päätyi säveltämään ja sanoittamaan kappaletta osittain uudelleen, ja laati uuden sovituksen Fleetwood Macin "Tango in the Night" -levyn hengessä. Kela päätti kuitenkin vielä nostaa kappaleen sävellajia ja tempoa, kunnes oli tyytväinen lopputulokseen.


title: Viimeinen yö

text: ”Viimeinen yö” nousi parhaimillaan Suomen radiosoittolistan sijalle 83 viikoksi.


title: Monroen piirikunta (Florida)

text: Monroen piirikunta () on Yhdysvaltojen Floridan osavaltiossa sijaitseva piirikunta. Sen väkiluku oli 73 090 vuonna 2010 ja sen pinta-ala on 9 681 neliökilometriä. Piirikunnan suurin kaupunki Key West on myös sen hallintokeskus.


title: Monroen piirikunta (Florida)

text: Piirikunnan asukkaista 68,3 prosenttia on valkoisia, 22,5 prosenttia latinalaisamerikkalaisia ja 6,62 prosenttia mustia. 23,2 prosenttia puhuu muita kieliä kuin englantia. 91,2 prosenttia asukkaista on Yhdysvaltain kansalaisia. Piirikunnan väestön keski-ikä on 46,7 vuotta.


title: Korulehvähevonen

text: Korulehvähevonen ("Phyllopteryx taeniolatus") on merineulojen (Syngnathidae) heimoon kuuluva kalalaji.


title: Korulehvähevonen

text: Korulehvähevosten suu on ohut ja pillimäinen niiden ihot ovat täynnä luisia levyjä. Niiden suurin pituus on noin 45 senttimetriä. Niillä ei ole hampaita tai vatsaa.